
Forord 



«Den fremmede etterretningstjeneste legger nå stadig 
større vekt på å spre falske opplysninger om de na- 
sjonale overvåkingstjenester i de landene de arbeider 
i mot, for å forsøke å miskreditere dem i befolkningens 
øyne og så mistillit til dem — og dermed forhindre at de 
kan o få gjort et effektivt arbeid, vi har i enkelte tilfelle 
også merket dette i Norge. Det ser vi vesentlig ved de 
stadige kampanjer samtidig — eller noenlunde samtidig 
— i de forskjellige landene, som vi f.eks. ved en anledning 
fikk merke en Destemt kampanje som ble satt i gang 
i de fleste land i Skandinavia — og som utvilsomt har 
vært sentralt dirigert». 

(Asbjørn Bryhn, tidligere sjef for overvåkingspolitiet). 



Denne boken er ikke et forsøk på å gi et fyldest- 
gj ørende bilde av forholdet mellom de avslørte hem- 
melige NATO-planer rettet mot «ytre og indre fien- 
der» — og vår overvåkingstjeneste. 

Vi finner det høyst sannsynlig at få — eller kan- 
skje ingen — norske statsborgere kjenner dette til 
bunns. Bortsett da fra de statsråder som må ha 
vært med på å gi NATO visse fullmakter en gang i 
50- eller i 60-årene. 

I forbindelse med Ingeborg Lygren-saken i 1965 
skrev Dagbladet: «Det står redsel omkring overvå- 
kingspolitiet. Det er politiet som arbeider lydløst, som 
ikke har plikt til å svare noen, som har rett til å 
lyve, rett til å forvrenge — for landets skyld». 

I denne boken må forfatterne i vesentlig grad nøye 
seg med å stille spørsmål — eller komme med nær- 
liggende konklusjoner på bakgrunn av foreliggende 
fakta. 

Det er umulig helt å trenge igjennom det flett- 
verk av hele løgner og halve sannheter som omgiv 
dette uvesenet. 

Det er en mur av taushet omkring alt. 

Skal det «orienteres om overvåkingstjenesten i sin 
alminnelighet bør opplysningene komme fra Justis- 
departementet», heter det i Mellbye-utvalgets inn- 
stilling. 

Forfatterne skrev likefullt brev til sjefen for poli- 
tiets overvåkingstjeneste, Gunnar Haarstad, og ba om 
et intervju. Til svar fikk vi følgende sure telefonopp- 
ringning: 

— Det er politiinspektør Haarstad som ringer. Jeg 
kan ikke gi et intervju med noen om dette. Dersom 
De leser Mellbye-utvalgets innstilling vil De skjønne 
hvorfor. 

• - Asbjørn Bryhn ga i sin tid intervjuer til Aften- 
posten og Verdens Gang samt radio og fjernsyn. Er 
retningslinjene blitt tilstrammet? 

— Jeg kan ikke si noe mer enn jeg har sagt. 

Så prøvde vi tidligere justisminister Egil Endresen. 
Og fra justisministerens kontor fikk vi følgende svar- 
brev: «Jeg har mottatt Deres brev av 24. november 

1970. De saker De ønsker et intervju med meg om 
er for tiden til behandling i Stortinget, og jeg finner 
det da ikke korrekt å uttale meg om disse forhold i 
presseintervjuer». 

Så kom regjeringsskiftet våren 1971 — og med det 
kanskje en friere holdning omkring disse tingene 
overfor pressen. 

Oddvar Berrefjord ble justisminister. Han var bare 
enda tausere og svarte verken på konkrete spørsmål 
fra Orientering eller fra Sosialistisk Folkepartis Sen- 
tralstyre — til tross for gjentatte brev, telefonopp- 
ringninger og avisartikler. 

Petter Korens (Kr.F.) inntreden i dette departe- 
ment gir heller ingen utpreget grunn til optimisme 
når det gjelder åpenhet og debatt. 

Vi har altså hittil ikke fått noe svar fra «de an- 
svarlige og demokratisk valgte myndigheter». 

Derfor har vi måttet klare oss med å grave i stor- 
tingsdokumenter, avisutklipp fra innen- og uten- 
landske aviser og tidsskrifter, samtaler med perso- 
ner som vet et eller annet, avsluttede og avbrutte 
telefonsamtaler med lavere tjenestemenn i Justisde- 
partementet — og ufrivillige «bommerter» fra of- 
fentlige tjenestemenn. I så måte har Asbjørn Bryhn 
vært oss til stor hjelp og inspirasjon under dette ar- 
beidet. 

På denne måten har vi forsøkt å sette sammen 
bitene i dette puslespillet. Sett sammenhengen mel- 
lom vårt NATO-medlemskap og våre hemmelige NATO- 
planer, vår overvåking, Aulie-utvalgets innstilling, 
våre beredskapsplaner — og lover. Og vi stiller spørs- 
målet: Kan et «Hellas-kupp» skje her? 

I Hellas foregikk arrestasjonene etter lister som 
allerede var satt opp før kuppet. Er det slike pro- 
skripsjonslister «de hemmelige kartotekene» i virke- 
ligheten er? Ligger de klar til bruk i påkommende 
tilfelle — slik at man på forhånd kan vite hvem 
som har det «rette» nasjonale sinnelag. 

I hvilken grad er vår overvåkingstjeneste under- 
lagt USA og NATO-kontroll? 

Er det sant at vi sikrer «vår selvstendighet og 



10 



uavhengighet »ved å «akseptere en sikkerhetstjeneste 
og en overvåkingstjeneste som arbeider i det skjulte, 
og med de betenkeligheter og de problemer dette 
fører med seg», som det heter i Mellbye-utvalgets 
innstilling. 

Skal vi fortsatt la overvåkingstjenestens menn få 
jobbe i fred? 

Prolog 



«Greske landsmenn, i lang tid har vi sammen vært 
vitne til en forbrytelse mot samfunnet og nasjonen. 
Partiene har oppført seg skruppelløst og skjendig. 
Den slette framferd dagspressen har gjort seg skyldig 
i, det metodiske angrep mot våre institusjoner, deres 
oppløsning, parlamentets nedverdigelse, bakvaskel- 
sen av alt, lammelsen av statsmaskineriet og den 
fullstendige mangel på forståelse for vår ungdoms 
brennende problemer, den dårlige behandling av våre 
studenter, det moralske forfallet, forvirringen og 
uklarheten, det hemmelige og åpne samarbeid med 
de nedbrytende elementer og endelig de samvittig- 
hetsløse demagogenes strøm av oppviglende slagord 
— alt dette har forstyrret freden i landet og skapt 
klima for anarki og kaos. Ingen annen vei til redning 
sto tilbake enn vår hærs maktinngrep 

Etter en lang dag i angst og spenning holdt den 
nye statsministeren, den tidligere høyesterettsdom- 
meren, Konstantin Kollias, 21. april 1967 om kvelden 
denne radiotalen til det greske folk hvor han «rett- 
ferdiggjorde» de militæres maktovertagelse. 

«Vi ønsker ikke gatens parlament, pøbelens herre- 
dømme og anarki. Vi står sammen, og når grekere 
er forenet, utretter de undere. Riktignok er det fort- 
satt noen få forrædere, demagoger, hensynsløse op- 
portunister og profesjonelle anarkister blant oss«. — 
«Regjeringen krever fullkommen disiplin overfor sta- 
ten. En disiplin som eksisterer i alle siviliserte land. 
For virkelig frihet er det bare der hvor det er klare 
lover, og hvor den enes frihet ikke undergraver den 
andres. 

Regjeringen advarer meget bestemt mot enhver 
motstand, uansett hvor denne måtte komme fra, mot 
det nasjonale reformarbeid. Den vil ikke bli tolerert og 
øyeblikkelig slått ned med alle midler som står til 
rådighet. Lenge leve NASJONEN! Lenge leve KON- 
GEN! Lenge leve det evige HELLAS!» 

Det var klar og velkjent tale. Hitler, Mussolini og 
Franco hadde tidligere gitt uttrykk for lignende tan- 
ker. Nå sto Hellas for tur. For det greske folk marker- 
te Kollias' ord slutten på en lang, svart dag. Klokka 

var skrudd tilbake, og grekernes håp om frihet var 
knust. Hellas gikk gjennom en ny skjebnetime. 

Midnatt den 21. april 1967 begynte tungt bevæpne- 
de styrker å sette seg i bevegelse fra hærens leirer i 
utkanten av Athen. De gikk mot hovedstaden. Styr- 
kene var ledet av en tidligere nestkommanderende i 
den greske etterretningstjenesten, nå oberst i artil- 
leriet, Georg Papadoupolos. Henimot klokka ett slut- 
tet stridsvogner fulgt av væpnede soldater seg til 
Papadoupolos' styrker. Panseravdelingen sto under 
kommando av sjefen for panservåpenets skole- og 
øvingsavdeling ved Athen, brigader Stylianos Pat- 
takos. 

Klokka ett rykket de inn i Athen sentrum og inn- 
tok telefon og telekommunikasjoner. Alle ordinære 
telefonforbindelser ble stengt. Andre militæravdelin- 
ger okkuperte kringkastningsbygningen, og strids- 
vogner rykket fram foran slottet, parlamentet og ho- 
tell Hilton. Innfartsveiene til Athen ble blokkert, og 
all trafikk forbudt. Framrykningen skjedde med ma- 
tematisk presisjon. Klokka 03.00 ble flyplassen inn- 
tatt, og grensene lukket. Samtidig begynte masse- 
arrestasjonene av politiske motstandere. Klokka 05.00 
om morgenen var de fleste av operasjonene over. De 
militære hadde igjen full kontroll over landet.» 
(Arne Treholt: Marketakis og juntaen, Cappelen). 



Kan det skje i Norge? 

USA-kupp i hele verden 



Er det tenkelig at USA kan gjøre «Hellas-kupp» også i 
Norge? Vi vet i hvert fall at det eksisterer en detaljert 
plan for hvordan USA/NATO kan gripe inn dersom 
«krisetilstander» (d.v.s. «fare» for sosialistisk makt- 
overtakelse) skulle inntreffe i Norge eller i noe annet 
NATO-land. 

For å forstå hvorfor USA har utarbeidet kupp- 
planer for medlemslandene i Atlanterhavspakten må 
man kjenne til amerikanernes politiske og økono- 
miske målsettinger. USA vil befeste og utvide sitt 
herredømme over stater og ressurser. Så lenge folke- 
ne umælende godtar denne politikken skjer alt i de- 
mokratiets navn. I det øyeblikk en nasjon ikke lenger 
vil la seg dominere og utbytte av amerikansk kapi- 
tal, forsøker USA med alle midler å styrte det sit- 
tende regimet. Det skjer enten gjennom interven- 
sjoner eller kupp satt i scene av den amerikanske 
etterretningstjenesten, CIA. NATO-partnerne må nå 
ta seg tid til å studere den rekke av statskupp eller 
forsøk på kupp USA har fått i stand. Det er nærmest 
utrolig at offentligheten og pressen i NATO-landene 
ikke frykter liknende tilstander hos seg enda de vet, 
eller i alle fall burde vite, at tilsvarende planer eksi- 
sterer for hvert enkelt land i alliansen, og at opposi- 
sjonen er registrert i hemmelige kartoteker som også 
CIA etter all sannsynlighet har adgang til. Det går en 
linje fra det feilslåtte forsøket franske generaler gjor- 
de i Algerie april 1961 som hadde til hensikt å styrte de 
Gaulle og med USA's hjelp få en sterk og pro-ameri- 
kansk regjering, via det planlagte kuppet i Italia som 
ble avlyst i siste øyeblikk til det lyktes å innføre dik- 
taturet i Hellas i april 1967. Men kuppene og kupp- 
forsøkene i Europa må sees i sammenheng med ameri- 
kansk politikk andre steder i verden. 

Det finnes en rekke eksempler på kupp som enten 
er planlagt eller satt i verk av CIA. 

I 1953 ledet og gjennomførte CIA et kupp i Persia. 
Statsminister Mosadeq ble først avsatt og deretter 
myrdet. Den nye statssjefen, Zahedi var en gammel 
nazist. Mosadeq hadde ført en konsekvent nasjona- 
liseringspolitikk. Allerede tre dager etter at han til- 

trådte som statsminister nasjonaliserte han mil- 
liard-foretaket Anglo-Iranian Oil Company som var 
eid av britene. Men reaksjonen fra utlandet kom 
raskt. Den iranske oljen som til da hadde skaffet 
landet det meste av dets utenlandske valuta, ble nå 
boikottet i Vesten, og det amerikanske Utenriksde- 
partementet fikk hindret Persia i å inngå uavhen- 
gige avtaler med amerikanske selskaper. Og 19. au- 
gust 1953 ble Mosadeq styrtet. CIA-sjefen som sto for 
kuppet ble senere «government realations director» 
i Washington og visepresident for Gulf Oil Corpora- 
tion. Iran mottok militærhjelp fra USA til en verdi 
av 500 mill. dollar. Det meste av beløpet gikk med til 
å finansiere en iransk hær på 20 000 mann. 

Guatemala var å regne som en føydalstat da presi- 
dent Jacobo Arbenz Guzmans overtok regjeringsmak- 
ten i 1951. Rundt to prosent av befolkningen eide 70 
prosent av all jord. Det amerikanske selskapet Uni- 
ted Fruit Company var hovedaksjonær i landets jern- 
bane og eide og drev store plantasjer over uendelig 
mange kvadratkilometer jord. Arbenz allierte seg med 
fagforeningene og kommunistene i landet for å få 
opp lønningene og på annen måte bedre de sosiale 
kårene. Det var mer enn amerikanerne kunne tåle. 
Til tross for at Arbenz var valgt på demokratisk 
vis, (han fikk 267 000 av i alt 370 000 avgitte stem- 
mer) var begrunnelsen for å velte presidenten «at 
internasjonal kommunisme hadde fått en politisk 
base i den amerikanske innflytelsesfæren». Men ame- 
rikanernes egne oppgaver viser at selv i 1954 da par- 
tiet var på sitt sterkeste hadde det bare mellom 3 og 
4 000 tilhengere i et land med tre millioner inn- 
byggere. Det hadde bare fire av 56 mandater i na- 
sjonalforsamlingen. Ingen av medlemmene i Arbenz 
sin regjering var kommunister. 

Arbenz gikk ikke bare inn for å få lønningene 
opp. Han satte også i verk en jordreform som fikk 
konsekvenser for United Fruit Company. Han ekspro- 
prierte 295 000 acres udyrket jord som tilhørte sel- 
skapet. Disse områdene lå ved Stillehavskysten. Ar- 
benz forberedte seg også på å ekspropriere 173 000 

acres ved Stillehavskysten. Også disse områdene til- 
hørte United Fruit Company. Men amerikanerne var 
hverken fornøyd med erstatningen som ble tilbudt 
eller de skremmende perspektiver som lå, i at landet 
selv var i ferd med å ta hånd over sine egne natur- 
rikdommer. I boka si hevder Guatemalas neste pre- 
sident, Fuentes, at han mens han oppholdt seg i eksil 
i El Salvador i begynnelsen av 1954 oppsøkte en 
tidligere direktør for United Fruit Company sam- 
men med to CIA-agenter. De sa de ville hjelpe 
han med å styrte Arbenz dersom Fuentes til gjen- 
gjeld favoriserte United Fruit. 18. juni 1954 gikk en 
styrke som var trenet av CIA over grensen fra Nica- 
ragua. Etter tolv døgn var Arbenz styrtet. Fra 1960 
har CIA benyttet Guatemala som treningsbase for 
kontrarevolusjonære styrker. 

Hendingene i Persia og Guatamala kan stå som 
klassiske eksempler på hvordan og hvorfor CIA ar- 
beider. Men i stedet for å gjøre nøye rede for andre 
intervensjoner og kupp-forsøk rundt om i verden som 
aksjonen i Colombia i 1948, operasjonene fra Formosa 
etter kommunistenes seier i Kina, kupp-forsøket i 
Costa Rica 1956, landgangen i Libanon 1958, inter- 
vensjonen i Indonesia i 1958 og planleggingen som 
lå til grunn av nedslaktingen av 1 mill. kommunister 
samme sted i 1965, krigføringen i Vietnam etter 
franskmennenes nederlag i 1954, infiltrasjonen i Laos 
i perioden 1960 — 64, landgangen i Libanon 1958, det 
mislykte invasjonsf or søket på Cuba 1961, interven- 
sjonen i Den dominikanske republikken 1965 og stats- 
kuppet i Brasil året før og en rekke andre kupp og 
forsøk på kupp, skal vi gi et eksempel på hvor meto- 
disk og vitenskapelig CIA går frem for å demme opp 
for folkereisninger. 

I 1965 ble det avslørt at amerikanerne hadde et 
mystisk forskningsprosjekt gående i Chile. Det hadde 
kodenavnet «Prosjekt Camelot.» Brev fra prosjektets 
ledelse til utvalgte forskere avslørte hva det hele 
dreide seg om: 

«Prosjekt Camelot er en undersøkelse med det for- 
mål å bestemme muligheten for å utvikle en ge- 

nerell modell for sosiale systemer som ville gjøre det 
mulig å forutsi og å påvirke politisk viktige aspekter 
ved sosial endring i verdens utviklingsland 

Prosjektet er planlagt som en tre til fire års opp- 
gave med omkring halvannen million dollar årlig som 
økonomisk grunnlag. Det finansieres av hæren og for- 
svarsdepartementet, og vil bli utført i samarbeid med 
andre regjeringskontorer. 

Den amerikanske hær har en viktig oppgave i de 
positive og konstruktive aspekter ved nasjonalopp- 
byggingen, så vel som et ansvar for å assistere venn- 
ligsinnede regjeringer i behandlingen av opprørspro- 
blemer. En annen viktig faktor er forståelsen på 
høyeste hold i forsvaret for det faktum at forholdsvis 
lite er kjent med stor grad av sikkerhet om de 
sosiale prosesser som må forstås om en skal kunne 
behandle opprørsproblemer effektivt. Innenfor hæren 
anerkjennes behovet for å forbedre den generelle 
innsikten i sosiale endringsprosesser, dersom hæren 
skal kunne oppfylle sine forpliktelser i den ameri- 
kanske regjerings fullstendige anti-opprøns pro- 
gram. Av stor betydning her er en serie rapporter 
nylig utarbeidet om nasjonale sikkerhetsproblemer og 
de mulige bidrag som samfunnsvitenskapen kan gi til 
å løse disse problemene.» 

Målet var å hindre opprør ved å fjerne årsakene til 
dem. Og forskningen skulle hjelpe til med å forutsi 
årsakene. Det var «the Special Operations Research 
Organisation» som utførte denne «forskningen». In- 
stitusjonen står til tjeneste med oppdrag for hæren, 
og forskningen i Chile ble nøye forberedt av en spe- 
siell komite av forskere som anbefalte studier i en 
rekke land i Latin-Amerika, Egypt, Iran, Tyrkia, 
Midt-Østen, Korea, Indonesia, Malaysia, Thailand, 
Det fjerne Østen, Nigeria, Hellas og Frankrike. Etter 
at bl. a. nordmannen Johan Galtung hadde avslørt 
hvem som sto bak prosjektet og hvilke målsetninger 
det hadde, våknet både den amerikanske og den 
chilenske opinionen og «Prosjekt Camelot» i Chile 
ble lagt ned. Men vi har ingen garanti for at det 
ikke er i gang liknende forskning andre steder. 

Den amerikanske senatoren Wayne Morse regner 
med at USA blander seg inn i rundt 40 lands indre 
forhold under påskudd av sosiale forskningsprogram- 
mer. Det blir utarbeidet omfattende dokumenter om 
forholdene i de enkelte land ved å utnytte forbindel- 
sene mellom amerikanske og europeiske universiteter. 

Det finnes et klart og konsekvent mønster i USA's 
oppdemningspolitikk. Dette har særlig gitt seg utslag 
i utviklingen av de nye counter-insurgency våpnene 
fra begynnelsen av 60-tallet og frem til i dag. Coun- 
ter-insurgency, eller våpnene mot oppstander i form 
av militære styrker og materiell økte voldsomt nett- 
opp først i dette tiåret. President Kennedy kunne i 
1963 opplyse at disse styrkene var økt med 600 pro- 
sent på de tre årene han til da hadde sittet som 
president. Alt i 1964 fikk Counter-insurgency Program 
500 millioner dollar, og da er utgiftene i Vietnam 
ikke medregnet. I ledelsen for programmet sitter 
sjefen for generalstaben, viseforsvarsministeren, le- 
deren for utenlandshjelpen, CIA-sjefen, sjefen for 
den amerikanske informasjonstjenesten og en repre- 
sentant for staben i Det hvite hus. Programmet som 
tar sikte på å slå ned oppstander er delt opp i to av- 
delinger. En militær og en sivil. Det finnes trenings- 
leire i bl. a. USA og i Forbundsrepublikken. Undervis- 
ningen er allsidig. Det blir gitt opplæring i taktikk 
for å kunne slå ned militære oppstander, enkelte kull 
gjennomgår kurs der de lærer «hvordan de skal vinne 
sympati», og politistyrker utdannes for å mestre for- 
holdene i forskjellige land. De vil bli satt inn i en 
krisesituasjon. Agenter utdannes for å infiltrere po- 
litiske grupper som kan true sittende regimer, og 
Utenriksdepartementet har et eget kursopplegg for 
tjenestemenn og ledende diplomater. Det står med 
andre ord et velsmurt apparat klart dersom en av 
kupp-planene realiseres. Men et vellykket kupp kre- 
ver kontakt og samarbeid med tilsvarende organisa- 
sjoner i de enkelte land. Vi vil påvise at overvå- 
kingspolitiet i Norge er en slik organisasjon. Også 
for Norge finnes det en kupp-plan. Men den lar seg 
bare gjennomføre dersom man vet hvem som er 

motstanderne. Til dette arbeidet trengs ikke ameri- 
kanske agenter. Overvåkingspolitiet forsøker etter 
beste evne å gjøre jobben alene. Så deler man heller 
på materialet. 

USA's politikk er lik NATOs politikk, og det var 
ingen overraskelse at det etter hvert kom for en dag 
at kuppet i Hellas ble gjennomført nettopp etter en 
NATO-plan — den såkalte Prometheus-planen. 

Den første varianten av denne planen ble utarbei- 
det med amerikansk hjelp allerede i 1960, i for- 
bindelse med at Hellas ble medlem av NATO. Planen 
ble senere revidert på NATO-konferansen i 1964, for- 
teller Andreas Papandreou til journalisten Arne Tre- 
holt i dennes bok «Marketakis og juntaen» (Cappe- 
len 1969). 

Under oberstens maktovertakelse handlet de for- 
skjellige militæravdelingene etter ordre fra sjefen 
for hæren, generalmajor Gregor Spandidakis og Pen- 
tagon. Det var CIA som ga Papadoupolos klarsignal. 
I vedleggene til «Prometheus» var det lister over 
hvilke opposisjonsledere og venstreorienterte politi- 
kere som skulle arresteres i første, andre og tredje 
omgang. Den forteller i detalj hvordan de forskjellige 
nøkkelpersonene i de væpnede styrker skal forholde 
seg, hvem som skal rykke ut og innta strategisk vik- 
tige punkter i hovedstaden og andre store byer når 
det bestemte kodesignalet for «Prometheus» går. (Se 
Arne Treholts bok: «Marketakis og juntaen», Cappe- 
len 1969. Treholt bygger på kilder knyttet til den 
greske etterretningstjenesten KYP og den ameri- 
kanske CIA). 

CIA-agenten Papadoupolos fikk adgang til «Pro- 
metheus-planen» i slutten av 1966. CIA så i han en 
støttespiller som kunne skape «stabilitet» i landet. 

Selv den kjente journalisten C. L. Sulzberger i New 
York Times la i sine artikler ikke skjul på at det var 
aksjonsplanen «Prometheus» som ble brukt under 
kuppet i Hellas. Det var etter kartotekkort fra NATO, 
CIA og den greske generalstaben kuppmakerne kom 
på sporet av og arresterte tusenvis intellektuelle, po- 
litikere, og fagforeningsfolk. Dette blir også bekreftet 

i den store borgerlige avisen Stampa i Italia. Heller 
ikke her legges det skjul på hvilken rolle den ameri- 
kanske etterretningstjenesten spilte før og under 
kuppet. 

1. mai 1967 avslørte den italienske ukeavisen 
«Expresso» flere detaljer om de tekniske forbere- 
delsene bak kuppet: «Treningssenteret for oppstan- 
den var panservogns- og tanktroppenes skole Guda. 
Eliteavdelingene her hadde fått sin utdannelse i Vest- 
Tyskland eller USA. Der lærte de statskuppets tek- 
nikk, og deres profesjonelle utdannelse viste seg å 
være virkelig velsignelsesrik». 

«Operasjon Prometheus» var som man ser nøye for- 
beredt. Den ble gjennomført med fullkommen pre- 
sisjon helt fra oppmarsjen om morgenen da strids- 
vogner besatte strategiske punkter og offisielle byg- 
ninger. Adressebøkene med folk som skulle arreste- 
res eller på annet vis uskadeliggjøres lå klar. CIA ut- 
nyttet den hemmelige NATO-planen til fullkom- 
menhet, i samarbeidet med de greske quislingene. 
Juntaen har hele tiden hevdet at den slo til for å 
komme et venstrekupp i forkjøpet. Det foreligger ikke 
noe materiale som kan rettferdiggjøre denne påstan- 
den. Sentrumsunionen og EDA, Georg og Andreas 
Papandreou var sikre på å vinne valget som skulle 
ha funnet sted 28. mai. Utenlandske journalister som 
oppholdt seg i Athen i tiden før kuppet har fortalt 
om de inngående valgundersøkelsene som CIA fore- 
tok i ukene før valget. Risikoen for republikk eller 
kanskje også nøytralitet slo den amerikanske regje- 
ringen med panikk. Etter kuppet var den fornøyd 
med tingenes tilstand. En smilende general Spandi- 
dakis kunne fortelle at han på NATOs ministerråds- 
møte i Paris hadde møtt forståelse både hos den 
amerikanske forsvarsministeren McNamara og gene- 
ralsekretæren i NATO, Manilo Brosio. Om NATO-stra- 
tegien sa Spandidakis: «Spørsmålet om å forsterke 
NATO's flanker interesserer fremfor alt Hellas, etter 
som det yter dekning for sine alliertes flanke. I dette 
spørsmålet ble det utvist full forståelse for oss, og 
disse planene vil bli satt ut i livet i nær framtid. Dette 

vil bli gjort ved at man forsterkerer de lokale styrke- 
ne, og ved at det ytes fullstendig og gjensidig inngrep 
fra de alliertes side i tilfelle av eventuelle angrep». 

Men hva har denne kupp- og infiltrasjonsoversik- 
ten å gjøre med Norge? Noe slikt kan umulig skje i 
vårt land. Innblanding utenfra? Utelukket! 

Vi er «et fritt, selvstændigt, udeleligt og uafhænde- 
ligt Rige», som det heter i Grunnloven fra 1814. 

I vårt land fattes alle avgjørelser ved flertallsbe- 
slutninger — i full offentlighet. Norge er en retts- 
stat. Her er det godt å leve. 

Det sier i hvert fall de «ansvarlige myndigheter». 
Er det utelukket at et «Hellas-kupp» kan skje i Norge? 

Kunne det ikke tenkes at den innenrikspolitiske 
situasjonen i vårt land ble så vanskelig for makt- 
haverne at man måtte gripe inn for å opprettholde 
«ro og orden»? For å bevare det bestående. 

Dersom et flertall av det norske folk ønsket å 
endre vår forsvars- og utenrikspolitikk f.eks. — ville 
utenlandske og hjemlige NATO-generaler sitte rolig 
å se på en slik utvikling? 

I hvilken grad eksisterer hemmelige militære pla- 
ner for å «gripe inn» her i Norge — på samme måte 
som i Hellas? 

Er det sammenheng mellom slike militære planer og 
vårt sivile overvåkingsapparat? 

Hvem blir regnet som mulig «sikkerhetstrusel». 
Hvem er militærplanene og overvåkingsapparatet ret- 
tet mot? 

Beredskapslover mot kommunister 



«Bedriftsklubben ved Heger Plastics A/S samlet til møte 
den 2. oktober 1950 vil uttale sin skarpeste fordømmelse 
over de unntakslover som odeltingsproposisjon nr. 78 be- 
buder. 

Det er forstemmende og i høy grad urovekkende å 
se at landets regjering i dag, bare fem år etter at 
Quisling forlot arenaen, akter å innføre rettstilstander 
som sjør enhver fri meningsytring i skrift og tale til en 
straffbar handling og innebærer at enhver som bare mis- 
tenkes for å ha en annen oppfatning enn den til en- 
hver sittende regjering, kan settes i konsentrasjonsleir 
uten lov og dom». 



Det vakte stor oppsikt da tidligere justisminister Jens 
Haugland i 1970 ga ut boken: «Juntaen ut av NATO» 
(Samlaget). 

Han gjorde det helt klart — med bred kildehen- 
visning — at kuppet i Hellas ble gjennomført etter 
en NATO-plan. Han bekreftet bare det mange alt 
lenge hadde hevdet. Og lignende kupplaner «finst i alle 
vestlege land», sa Haugland, som i et intervju i Orien- 
tering (nr. 40—70) presiserte dette: 

Det er beredskapsplaner han sikter til. «Disse kan 
tas i bruk i tilfelle krise- eller krigssituasjon og er 
rettet mot ytre eller indre fiender som vil styrte 
landets lovlige Regjering». 

Hva disse norske beredskapsplanene inneholder vet 
vi ikke. Vi må nøye oss med å gjette. Men vi har nok 
av indisier å bygge på. Først og fremst våre egne 
beredskapslover som ble vedtatt i 1950. Derfor er en 
gjennomgåelse av disse nødvendig. 

I 1949 gikk Norge inn i NATO. 

Aret etter vedtok Stortinget — tross voldsomme 
protester fra hele landet — «Lov av 15 desember 
1950 om særlige rådgjerder under krig, krigsfare el- 
ler liknende forhold». 

Disse beredskapslovene gir Regjeringen rett til — 
dersom den selv finner det «nødvendig» å innføre dik- 
taturtilstander. 

Og Norge var ikke det eneste landet innenfor 
NATO som utarbeidet slike lover. Omtrent samtidig 
med oss vedtok Italia en lov om «skjerpede tiltak mot 
anti-militær og økonomisk sabotasje og andre råd- 
gjerder med henblikk på landets sikkerhet». Belgia 
vedtok liknende planer. 

Og den 28. august 1950 — tre dager etter at for- 
slagene til norske beredskapslover var vedtatt — 
vedtok den amerikanske kongressen de beryktede lo- 
vene om «u-amerikansk virksomhet». Med disse lo- 
vene startet for alvor heksejakten på kommunister 
og folk som kunne «antas å ha kommunistiske sym- 
patier». 

I Odeltingsdebatten omkring beredskapslovene, sa 
Nils Hønsvald det slik: «Problemet var å få laget en 

lov som kunne bli et effektivt redskap i myndighete- 
nes hender under krig og annen alvorlig krisesitua- 
sjon, som med andre ord kunne være et viktig ledd 
i vår sivile beredskap, men samtidig hadde en slik 
form og et innhold at den kunne aksepteres av de 
fleste». (Stortingets forhandlinger, 150, Bind 98: For- 
handlinger i Odelstinget). 

Da lovforslaget ble lagt fram høsten 1950, ble de 
møtt med en massiv protest. 

Følgende sitater klargjør hvorfor. Vi siterer fra 
Odelstingsproposisjon 78 og 79 — 1950. 

I kapitel 1 i Ot.prp. nr. 78 står det følgende om 
«Vilkårene for lovens anvendelse»: 

«Bestemmelsene i denne lov kommer til anvendelse 
når riket er i krig. Når krig truer kan Kongen med 
samtykke av Stortinget bestemme at loven — eller de- 
ler av den — skal få anvendelse i hele landet eller i 
nærmere bestemte distrikter. Det samme gjelder når 
rikets selvstendighet eller sikkerhet er i fare som føl- 
ge av pågående eller truende fiendtligheter mellom 
fremmede stater eller av andre grunner. Er Stortin- 
get ikke samlet, og kan det ikke sammenkalles med 
tilstrekkelig hurtighet, kan slik bestemmelse treffes 
av Kongen» (Ot.prp. nr. 78,1950 s. 10). 

Lovutkastets kapitel IV inneholdt bestemmelser om 
en særskilt forræderidomstol, denne skulle bare be- 
handle saker som krigsforræderi når følgende tre vil- 
kår var tilstede: 

1. Det ville bli nedlagt påstand om dødsstraff. 

2. Den mistenkte var grepet på fersk gjerning eller 
for øvrig under omstendigheter som ikke syntes å lev- 
ne tvil om hans straffeskyld. 

3. Det var nødvendig av hensyn til Rikets sikker- 
het at den skyldige ble straffet uten opphold. Med- 
lemmene av forræderidomstolen skulle oppnevnes 
blant landets embedsdommere, i den enkelte sak 
skulle retten settes med fem medlemmer. Sakens be- 
handling måtte ikke vare mer enn 48 timer fra be- 
gynnelsen av hovedforhandlingen. Når straffesaken 
ble realitetsbehandlet, kunne bare dommen gå ut på 
ett av to: dødsstraff, hertil krevdes enstemmighet, 

eller frifinnelse for tiltalte ved forræderidomstol, det- 
te siste innebar ikke endelig frifinnelse for det for- 
hold som var grunnlaget for tiltalen, ny straffesak 
kunne eventuelt fremmes ved de vanlige domstoler. 
Forræderidomstolens avgjørelser skulle være endelige. 

Kapitel V heter «Sikringstiltak»: 

— Når politiet finner at det er skjellig grunn til å 
mistenke noen for å ha foretatt eller være i ferd 
med å foreta eller å forberede noen overtredelse, kan 
han av politiet pågripes og holdes i forvaring i inntil 
30 dager uten at straffeprosesslovkomiteens regler 
kommer til anvendelse. (Altså fengsling uten lov og 
dom. Vår kommentar). 

Vedkommende departement kan bestemme at for- 
varingen skal vedvare også utover denne frist» 

(Ot.prp. 78,1950. s. 13). 

Kapitel VI heter «Kontroll med trykte skrifter m.v.» 
Vi siterer: 

«Kongen kan utferdige bestemmelser og treffe and- 
re tiltak for å hindre at det i trykt skrift, gjennom 
kringkasting eller på annen måte i eller utenfor riket 
blir offentliggjort noe som kan skade forsvaret eller 
rikets forhold til fremmed stat eller true rikets indre 
og ytre sikkerhet. Kongen kan således: 

1. utferdige forbud mot offentliggjøring av opp- 
lysninger eller meddelelser av bestemt art og omtale 
av nærmere gitte emner, 

2. iverksette kontrolltiltak for å hindre at det utgis 
eller innføres skrifter av innhold som nevnt i første 
punkt » 

De øvrige kapitlene i lovforslaget inneholder bl. a. 
at militære myndigheter kan gis kommando over sivile 
områder, 

at behandlingen av straffesaker ikke kan ankes fra 

lagmannsretten, 
at staten kan tvangsinndrive løsøre og eiendom, 
at arbeidskraft kan utskrives til militære og sivile 

formål og 

at Regjeringa i krig kan handle uten Storting («El- 
verumsfullmakt»). 
Odelstingsproposisjon nr. 79: 

Denne proposisjonen inneholder forslag til endrin- 
ger i den borgerlige straffelovens kapitel 8: «Forbry- 
telser mot Statens selvstendighet og sikkerhet» og 
kapitel 9: «Forbrytelser mot Norges Statsforfatning 
og Statsoverhoved». 

§ 86. Med fengsel fra tre år inntil livstid eller 
med døden straffes den som i krigstid eller med en 
krig hvori Norge deltar for øye, rettstridig 

4. oppfordrer eller tilskynder til, er med på beslut- 
ning om eller deltar i en ulovlig lock-out, streik eller 
boikott, som er egnet til å svekke Norges motstands- 
evne 

5. opphisser eller forleder til troløshet, driver pro- 
pagandavirksomhet for fienden, eller utbrer uriktige 
eller villedende opplysninger som er egnet til å svekke 
folkets motstands vilje 

6. stifter, går inn i, deltar aktivt i eller øknomisk 
støtte av betydning til parti eller organisasjon som 
virker til fordel for fienden eller som medvirker her- 
til. Var det straffbare forhold av underordned be- 
tydning, kan straffen settes under 3 år. På samme 
måte straffes den som foretar slik handling mot en 
stat som er i forbund med Norge eller som deltar 
i krig mot en felles fiende » 

§ 86 a. Den som grovt uaktsomt forgår seg som 
nevnt i § 86 straffes med hefte eller fengsel i inntil 
5 år.» 

§ 94. Den som inngår forbund med en eller flere 
andre formål å utføre noe i § 86 nevnte for- 
brytelse, straffes med hefte eller fengsel i inntil 
10 år.» 

(Ot.prp. 79,1950, s. 52). 

25. august la altså Regjeringen Gerhardsen fram 
disse forslagene som ble mottatt med stor forferdelse 
av det norske folk. Storting og Regjering mottok over 
100 protestresolusjoner fra foreninger og møter samt 
protester fra over 10.000 enkeltpersoner. 

Folk skjønte hvem disse lovene var rettet mot. 

Og Aftenposten la heller ikke skjul på det. I en 
lederartikkel i 1950 heter det: «Det er kommunis- 
tenes forakt for de grunnleggende menneskerettighe- 

tene som har gjort spørsmålet om beredskapslover 
aktuelt. Hvis kommunistene hadde anerkjent det frie 
ord og rettsstatens forutsetninger, hadde verden i dag 
vært en annen, og Regjeringen Gerhardsen ville sik- 
kert ikke kommet i tanker om å foreslå noen be- 
redskapslov». 

Stortingsmann J. Møller Warmedahl sa det slik: 

«Kommunistenes virksomhet innskrenker seg nem- 
lig ikke til Øst-Europa. Også her i landet har vi 
hemmelige kommunister, utdannet i Moskva. Nesten 
like farlig som denne gruppen er de som sympatiserer 
med kommunistene». 

(Aftenposten 11/10 — 1950. Referat fra et møte om 
unntakslovene). 

Og Vårt Land skrev at lovforslaget er en «advarsel 
mot kommunister og andre svake sjeler som innla- 
ter seg på denslags». (Gjengitt i Friheten 31/8 — 
1950). 

Var bakgrunnen for at man ønsket slike bered- 
skapslover å finne i NATO-drøftinger? 

Ønsket USA og NATO slike planer innen det enkelte 
medlemsland? 

Friheten 2/10 — 1950 gjengir en pressemelding fra 
United Press der det heter: «London (UP) — Under 
forhandlingen om det vest-europeiske forsvaret og 
på A-paktens siste møter, har en — etter hva opp- 
lyses på velunderrettet hold — drøftet spørsmålet om 
å registrere alle kommunister og eventuelle femte- 
kolonister i de vest-europeiske demokratier». 

Og justisminister O. C. Gundersen sa igjen og igjen 
at det var «strategiske og utenrikspolitiske årsaker 
som ligger til grunn for beredskapslovene.» 

(Bl.a. møte i Oslo Sakførerforening, gjengitt i Ja- 
cob Friis: 

«Jus og politikk i ordskiftet om «beredskapslove- 
ne», Arbeiderbladet 16/10 — 1950). 

Protestaksjonene førte til at lovutkastet ble omar- 
beidet og vedtatt i en helt annen form enn Ot.prp. 78 
og 79. Storting og Regjering skjønte at dette var nød- 
vendig for å få unntakslover i det hele tatt. 

Nils Hønsvald sa det slik: «Da justisnemnda hadde 

diskutert loven i en del møter og en hadde sondert 
stemningen i partigruppene, ble en klar over at det 
kunne bli vanskelig å oppnå tilstrekkelig flertall for 
en innstilling basert på proposisjonen». St. forh., bind 
8: Forhandlinger i Odelstinget, s. 504). 

Løsningen kom da John Lyng (H) la fram et for- 
slag der man skulle fjerne kapitlene om «Forræderi- 
domstol», «Sikringstiltak» og «Kontroll med trykte 
skrifter m.v.» 

På den måten kunne man «få lurt »vedtaket igjen- 
nom. 

«Løsningen (forandringene i lovutkastet, vår kom- 
mentar) går ut på at reglene om en forræderidom- 
stol — og om kontroll med trykte skrifter går ut, og 
at det på det nåværende tidspunkt ikke vedtas lovreg- 
ler om disse spørsmål. Heri ligger dog ikke at en 
tar avstand fra at et tiltak av denne art settes i verk 
når situasjonen gjør det nødvendig. Det er statsmyn- 
dighetenes plikt til enhver tid å være forberedt på 
at vårt land når som helst kan stilles overfor krig og 
krisesituasjoner og ha sine forholdsregler klare. En 
forutsetter at forslag og tiltak blir forberedt på en 
slik måte at de kan settes i verk hvis situasjonen kre- 
ver det, og at Regjeringen orienterer de administra- 
tive tjenestemenn om forberedelsene i den utstrek- 
ning det anses nødvendig.» 

Og den 15. desember var all behandling avsluttet 
og lovene vedtatt «midlertidig. 

I 1954 vedtok Stortinget at lovene skulle få plass i 
Norges lover. 

I et intervju med Orientering 33 — 1970 ble uni- 
versitetslektor cand. jur. Ingeborg Wilberg spurt om 
loven kan misbrukes. 

Og hun svarer: 

— Det kan den. Faren er at man jo ikke vet 
hva som kan eller vil skje med hjemmel i denne 
loven. En annen fare som foreligger er at våre bered- 
skapsplaner er integrert i andre lands beredskaps- 
planer som gjør at Stortinget har for liten reell 
makt. 

Våre beredskapslover bringer tankene våre til det 
som skjedde i Hellas 21. april 1967. 

Kuppet i Hellas ble gjennomført meget raskt og 
effektivt. Arrestasjoner av tusener skjedde etter det 
hemmelige politiets arkiver. To av Hellas-kuppets le- 
dere, Papadoupolos og Makarezos var tidligere of- 
fiserer i KYP, det greske etterretningsvesen som var 
bygd opp av CIA — og som ikke var annet enn under- 
avdeling. 

Har også Norge sitt CIA som systematisk bygger 
opp kartoteker hvor borgere som er motstandere av 
norsk innen og utenrikspolitikk havner? 

Kartoteker som kan bli et effektivt redskap i hen- 
dene på dem som måtte ønske å gjennomføre et 
«Hellas-kupp »i Norge? 

(Deler av dette kapitlet er bygd på et hefte 
som «Kampanjen Norge ut av NATO» har utgitt). 

Overvåkingspolitiet i Norge 



«Overvåkingspolitiet har — påstås det — utviklet seg til 
å bli et tankepoliti som har sett som sin vesentligste 
oppgave å holde venstreorienterte, kommunistiske og 
andre EEC- og NATO-motstandere under oppsikt». 
(Melltaye-utvalgets innstilling). 



Norge har i likhet med de andre NATO-landene sitt 
sivile overvåkingspoliti. Dette arbeider såvel alene 
— som i etterforskende samarbeid med det militære 
etterretningsvesen. 

«Formålet med overvåkingstjenestens innsamling og 
registrering av materiale er å forhindre og eventuelt 
klarlegge ulovlig virksomhet som kan true statens 
sikkerhet — og må på vanlig politimessig grunnlag, 
kunne registrere og arkivere opplysninger av betyd- 
ning for dette arbeid. Hvis overvåkingstjenesten ikke 
skulle ha slik adgang, ville man i en gitt situasjon 
kunne risikere ikke å ha de opplysninger som man 
burde ha», heter det i St. meld. nr. 89-1969/70). 

Siden det her verken er presisert hva det siktes 
til med «ulovlig virksomhet »eller hva man mener 
med «en gitt situasjon», er en nærmere gransking av 
overvåkingspolitiets metoder og praksis nødvendig. 

Hva forteller overvåkingspolitiets virksomhet fram 
til i dag om institusjonens arbeidskriterier? 

Hvem er «farlige for landets sikkerhets? Hvem ret- 
ter hysj-hysj-apparatet seg mot? 

Overvåkingen tok til i 1947, og alt da var det 
«kommunister» som var i søkelyset. Og med NATO- 
medlemskapet to år senere måtte denne virksomhe- 
ten naturlig nok utvides. Motstandere av norsk NATO- 
medlemskap — i det hele tatt kritikere av offisiell 
norsk utenrikspolitikk — var «indre fiender» som 
måtte passes på. Alle som var mot den nye kursen 
skulle kartlegges enten de ble kalt kommunister, so- 
sialdemokrater eller pasifister. Redaktør Charlie 
Jansson i DNA-avisen Demokraten, Fredrikstad for- 
teller f.eks. på lederplass 8. mai 1972: «Lokalt vet vi 
bl.a. at under den mest opphissede mccarthyismen her 
hjemme ble det fotografert gjennom nøkkelhullet 
på Folkets Hus». 

Representanten Strømdahl (A) kunne fortelle føl- 
gende i en stortingsdebatt: 

«En person skal ha fått sitt navn i kartoteket over 
potensielle landssvikere fordi hans søster en gang i 
tiden abonnerte på Friheten, en annen fordi han tok 

del i streikeaksjoner i 30-åra (Stortingets for- 
handlinger 1952, bind 7B, s. 320). 

I den kalde krigens verste periode i Norge — fra 
1949 og utover — nådde overvåkingsinfiltrasjonen 
langt inn i den organiserte arbeiderbevegelse. Midt 
under debatten om forslagene til beredskapslover, 
den 29. september 1950, vedtok Norsk Sjømannsfor- 
bunds landsmøte at «kommunister» ikke kunne bli 
tillitsmenn i forbundet. 

Det fantes «K-symp»-kartoteker på samorganisa- 
sjonskontorer, og det fantes sted utspionering av 
møter — ikke bare kommunistpartiets. 

Som Finn Gustavsen skrev på lederplass i Orien- 
tering (nr. 27 1963): 

«Disse forhold må sees i sammenheng med at vi 
har beredskapslover i Norge som gir myndighetene 
rett til å vurdere «om krig truer» — for deretter ved 
hjelp av beredskapslovene å omdanne rettssamfun- 
net til et helt eller delvis diktatur med internerings- 
leire, dødsstraff etter standrettsprinsipper, knebling 
av ytringsfriheten o.s.v. 

Og det var Arbeiderpartiets ledere som førte an i 
kommunistjakten og overvåkingshysteriet. En gjen- 
nomgåelse av Håkon Lies, Einar Gerhardsens og and- 
re DNA-lederes virksomhet viser til fulle hvordan 
DNA — fra 1949 og i stadig større utstrekning fram 
til i dag — har sveket sitt opprinnelige idégrunnlag. 

Vi siterer fra Gerhardsens berømte og beryktede 
Kråkerøy-tale i 1949: 

«Det som kan true det norske folks frihet og de- 
mokrati, det er den fare som Det norske kommu- 
nistparti til enhver tid representerer. Den viktigste 
oppgaven i kampen for Norges selvstendighet, for 
demokratiet og rettssikkerheten er å redusere Kom- 
munistpartiet og kommunistenes innflytelse mest mu- 
lig». 

Aret etter la altså Arbeiderparti-regjeringen frem 
sitt forslag til beredskapslover. 

Og Håkon Lie, Arbeiderpartiets mektige general- 
sekretær gjennom mange år, er ikke mindre inter- 
essant i denne sammenheng. Denne mannen har vir- 

kelig løpt amerikanernes ærend i Norge. Og han har 
fått grundig opplæring og god støtte. 

Allerede under krigen besøkte han USA og kom 
der i god kontakt med fanatiske anti-kommunister. 

I Atlantic City deltok han i spesialkurs for inn- 
piskere som skulle bekjempe kommunistene innen 
fagbevegelsen. 

Mest kjent er kanskje hans bokutgivelse: «Ka- 
derpartiet». En bok der Håkon Lie avslørte «kommu- 
nistiske dekkorganisasjoner» i Norge. Blant dem: 
Utenrikspolitisk studentgruppe, Ungdommens Selv- 
byggerlag og De tuberkeløses hjelpeforening, stadig 
ifølge Håkon Lie. 

Han fikk hjelp og støtte av Rand Corporation til 
denne boken. Rand Corporation er i dag et av de 
firmaene som tjener mest på amerikanernes folke- 
mord i Vietnam. Rand samarbeider likeledes med CIA, 
f.eks. om satellitt-spionasjen og tidligere om utstyr 
til U 2 som ble tvunget ned over Sovjet i 1960. 

Håkon Lie hadde generelt et godt samarbeid med 
anti-kommunistiske krefter både ute og hjemme. 

I 1955 fikk en av Orienterings tilhengere fra Nord- 
Trøndelag, Finn Auestad greie på at han sto i over- 
våkingspolitiets arkiver som «K-symp». Han gikk rett 
til Håkon Lie som igjen henvendte seg til Asbjørn 
Bryhn. 

Og Asbjørn Bryhn skrev ned følgende attest: 

«Under henvisning til personlig konferanse i dag 
skal jeg få bekrefte følgende: 

På grunnlag av en meddelelse fra 1950 om at De 
skulle være kommunistsympatisør, ble det i 1951 fore- 
tatt en undersøkelse av Deres forhold for å bringe 
på det rene hva som lå til grunn for opplysningen. 

Resultatet av vår undersøkelse var at De var an- 
sett som en lojal norsk borger, som utførte et effek- 
tivt arbeid innenfor DNA, og at det ikke var grunnlag 
for antagelsen om at De ville motarbeide norske na- 
sjonale interesser. Siden den tid har Deres navn ikke 
forekommet i meldinger til denne avdeling». 

A. S. Bryhn, politiinspektør 

Det er helt klart at denne politiske kartleggingen 
systematisk er blitt utvidet. Telefoner er blitt avlyt- 
tet, brev åpnet. Etter at faktiske hendinger hadde 
avslørt dette, kom det 19. august 1960 en kongelig reso- 
lusjon fra Regjeringen som ga politiet fullmakt i 
«særlig påtrengende tilfelle» å foreta slik kontroll 
uten rettens beslutning. 

Det å få rettslig tillatelse til telefonavlytting er 
for øvrig en ren formalitet — og betraktes av retten 
som rene rutinesaker. 

Det er Byretten i de største byene som gir grønt 
lys for avlytting. 

I Oslo går f.eks. dette «viktige» ansvaret på rund- 
gang blant Byrettens dommere. 

Og den dommeren som bestyrer «overvåkingskon- 
toret» gir politiet avlyttingstillatelse for ca. ett år 
om gangen. 

Mer problematisk er det ikke. Og det er helt på 
det rene at f.eks. de tredve båndopptagerne på Vic- 
toria Terrasse brukes flittig. 

22. april 1964 interpellerte Finn Gustavsen justis- 
minister O. C. Gundersen om overvåkningspolitiets 
virksomhet. «Til og med hvert politikammer, ja, også 
lensmannskontorene har en eller flere ansatte, som 
arbeider med spesialoppdrag fra det hemmelige poli- 
tiets ledelse i Oslo», sa Gustavsen bl.a. O. C. Gunder- 
sen, mannen som hadde ført våre beredskapslover i 
pennen svarte bl.a.: «Med hensyn til registeret: Det 
foreligger ingen registrering av politiske meninger 
og alminnelig politisk aktivitet ved politiet. Det fore- 
ligger ingen registrering av EEC-motstandere, an- 
ti-NATO-folk o.s.v.» Enten visste ikke justisministe- 
ren, eller så løy han bevisst. 

Aret før hadde nemlig lederen for politiets over- 
våkningstjeneste, Asbjørn Bryhn, uttalt følgende i 
intervju i Verdens Gang: 

«Vi trenger publikums bistand i den store kampen 
om menneskesinnene som raser omkring oss i dag. 
Goebbels metoder, hevder Bryhn, blir primitivt di- 
lettanten sammenlignet med østblokklandenes subtile 
spill i våre dager. 

— Dette er krig. Den uhyggeligste form for krig. 
Den gjelder nemlig ikke bare ditt liv, men også din 
sjel. Vi er for tiden utsatt for en voldsom sjarmof- 
fensiv på alle samfunnslivets fronter. Den har bare 
et eneste mål, å bryte ned vår motstand, ødelegge 
vår forsvarsvilje. Derfor gjelder det for dem å få kon- 
takter på alle områder, søke selskapelige forbindelser 
over alt, snakke seg hyggelig inn på oss, så vi lang- 
somt og sikkert pådyttes synspunkter som er i strid 
med våre interesser — for eksempel å få folk til å 
protestere mot fellesmarkedet, som vel egentlig bare 
Østblokkens land har noe å frykte av.» 

Politiinspektøren satt likhetstegn mellom «kom- 
munistsympatisør» og det å «motarbeide landets in- 
teresser». Bryhn mener at motstandere av norsk 
medlemskap i EEC motarbeider norske interesser. Det 
var altså slike synspunkter overvåkningstjenestens 
leder la til grunn for sitt arbeid. 

I 1966 intervjuet Dagbladet byråsjef Backer i Ju- 
stisdepartementet. Bladet spurte Backer om det var 
hjemmel for en politisk kartotekføring i overvåk- 
ingspolitiet. Byråsjefen svarte med å vise til Kgl. 
res. av 19. august 1960 som fastsetter bestemmelser 
om post-, telegram og telefonkontroll. Han uttaler 
som sin mening at «overvåkingspolitiet kan som 
andre avdelinger ha sine arkiver». 

Vi har allerede nevnt et par konkrete eksempler på 
hvem som kommer i overvåkingspolitiets arkiver. Her 
er noen andre: 

I 1964 ble en lærer fra Bergen på vårparten plut- 
selig innkalt til politiforhør av Bryhns folk. Hvorfor? 
I 1945 hadde han som norsk offiser, etter oppdrag 
fra Regjeringen, trådt i kontakt med en russisk for- 
bindelsesoffiser for å ordne med utveksling av tys- 
kernes russiske fanger i Nord-Norge. Altså var han 
kommunist! Mer intelligent var Asbjørn Bryhn ikke. 



I 1963 skjedde følgende interessante episode i Nar- 
vik: 

Fru N. N., forretningskvinne, aktivt med i poli- 
tikk i byen, hadde den 21. mai en underlig opp- 
levelse som hun i et brev — for øvrig delvis opplest i 
Stortinget av Finn Gustavsen — selv beskriver slik: 
«I dag fikk vi bevis for at telefonen vår er av- 
lyttet. Det hendte slik: Vi skulle ringe ut i byen, 
løftet av røret, og skulle altså bare ha fått sum- 
metonen. Men i stedet ble vi ikke kvitt en sam- 
tale som surret og gikk i den andre enden. Stor var 
vår forbløffelse da vi oppdaget at stemmene i den 
andre enden var våre egne. Vi fulgte interessert med 
i tre telefonsamtaler som familiens medlemmer had- 
de hatt i går, den fjerde samtalen var en timelang 

passiar jeg hadde med om valg, nominasjon 

o.s.v. Da føk jeg opp på politikammeret i bil og bort- 
førte en politimann fra fremmedpolitiet for å ha et 
vitne. Han fikk ikke tid til å si amen før han var her 
nede og fikk presentert telefonrøret hvor min samtale 
fremdeles var i full gang. Han kjente igjen min stem- 
me — og til dels også stemme øyeblikkelig». 

Fru N. N. anmeldte Telegrafverket for ulovlig te- 
lefonavlytting. Hun hadde jo håndfaste bevis. Politi- 
mesteren i Narvik satte politibetjent Egil Fronth på 
saken. Det var interessant i og for seg. Det var nemlig 
denne mannen som hadde hørt telefonsamtalene 
hjemme hos fru N. N. Politibetjent Fronth bevitnet 
i sakspapirene at han selv hadde hørt samtalene 
og hadde gjenkjent stemmen til fru N. N. og den 
hun hadde snakket med. Det er på den bakgrunn høyst 
merkverdig at saken av politimesteren i Narvik ble 
henlagt «p.g.a. bevisets stilling». 



I 1965 fikk en 20 år gammel norsk sjøgutt en varm 
mottakelse av amerikansk politi. Skipet han arbeidet 
på, ble møtt i rom sjø av en patruljebåt og geleidet 
inn under land. Gutten ble strengt bevoktet om bord 
av væpnet politi — og ble sendt tilbake til Norge. Han 
var uønsket i USA. 

Dagbladet kunne i historiens anledning fortelle at 

gutten var på barneleir i Tsjekkoslovakia i 1958. 
Faren var kommunist — kjempet for Norges sak un- 
der krigen. 

Sjøguttens sak er ikke enestående. Andre sjøfolk 
kan fortelle om liknende epsioder. 



— Navn og adresse, takk, sa en politimann. — Jeg 
nektet imidlertid å svare før jeg fikk greie på hva 
jeg var siktet for. Det interessante kom imidlertid da 
det viste seg at politiet kjente både navn og fødsels- 
dato. Det er lærer Arnulv Aarebrot, medlem av Gref- 
sen/Kjelsås SF i Oslo, som forteller denne historien. 

— På vei hjem fra en lovlig Vietnam-demonstra- 
sjon ble plutselig fortauet sperret av to politimenn. 

— Kan du bli med og avgi forklaring? sa den ene 
politimannen. Mitt inntrykk var at dette var en 
ordre, og jeg fulgte med. Først gikk turen til Vika- 
politistasjon. Der forsvant de to som hadde brakt 
meg dit. Da jeg spurte de andre tilstedeværende poli- 
timennen hvorfor jeg var innbrakt, var det ingen 
som visste det. Etter en time ble jeg overført til 
Victoria Terrasse for å «forhøres». 

— På Victoria Terrasse slapp jeg under bevokt- 
ning inn veien der man trolig fører inn forbrytere, 
og jeg følte også at jeg ble behandlet som forbryter. 
Flere ganger ble jeg spurt om jeg hadde deltatt i 
demonstrasjoner. 

— Utallige ganger siden 1945, svarte jeg. 

— Det var nå de spurte om navnet og adressen 
min, men det var ingen grunn for dem til å spørre 
om det. Det visste de. Fra en lapp leste en politimann 
opp navn og fødselsdato og spurte om det var kor- 
rekt. 

Først da forhøret startet fikk jeg skikkelig forelagt 
meg hva saken gjaldt. De hadde et avisbilde fra den 
ulovlige demonstrasjonen på Drammensveien 8. mai, 
som de viste meg, og de mente av dette å kunne se 
at det var jeg som hadde sparket en politimann i 
ansiktet. 

— Det var selvsagt ikke meg på bildet. Dette for- 

klarte jeg politiet samtidig som jeg kunne fortelle 
nøyaktig hva jeg foretok meg på det aktuelle tids- 
punktet 8. mai. Og etter tre timer fikk jeg gå — 
uten noen unnskyldning, forteller Aarebrot. 

Aarebrot fortalte sin historie anonymt til Arbeider- 
bladet som på den bakgrunn stilte politiet enkelte 
spørsmål. Politifullmektig Kåre Lohne sier i et inter- 
vju (12/6 1970) at — læreren må selv ha oppgitt navn 
og fødselsdato. 

Vi har ingen grunn til å tro at Aarebrot — og 
hans 15 år gamle datter — som var med hele tiden 
— lyver. 



Det er også to helt ferske eksempler på overvåk- 
ingspolitiets virksomhet. Eksempler som i sannhet 
anskueliggjør dette systemet. 

Høsten 1972 kom militærnektersaken mot redak- 
sjonssekretær Arne Andersen opp i Fredrikstad By- 
rett. Andersen ville bli strøket fra de militære rul- 
ler bl.a. på bakgrunn av Norges NATO-medlemskap. 

I forbindelse med rettsaken ble det arrangert en 
løpeseddelaksjon. Overvåkingspolitiet reagerte mo- 
mentant. De startet etterforskning omkring bakgrun- 
nen for aksjonen. Flere personer ble bl.a. avhørt av 
politiet i sakens anledning. 

Politimesteren i Fredrikstad forsvarte sine hand- 
linger med at han ville finne ut hvem som egentlig 
sto bak disse løpesedlene. Om det var krefter uten- 
fra som sto bak og styrte. 

Altså: Politietterforskning i en militærnekterak- 
sjon. Både militærnekting og løpeseddelaksjoner er 
fullt tillatt i følge norsk lov. 



En kanskje enda mer interessant sak var den så- 
kalte Somby-saken. Her samarbeidet overvåkings- 
politiet og den militære etterretningstjenesten intimt 
i en regelrett klappjakt på militærnekteren Arthur 
Somby i Vest-Finnmark. 

Den 15. desember 1971 satte Somby inn en annon- 

se i Finnmark Dagblad der han tilbød seg å hjelpe 
andre som vurderte å nekte militærtjeneste. Rolf 
Nilsen var navnet på en av personene som besvarte 
annonsen. Det var dette navnet Forsvaret brukte 
for å finne ut hva slags informasjon Somby ga ut. 

I en intemmelding datert 3. januar 1972 — 
fra major Knudsen ved Finnmark Landforsvar (FLF) 
til 1. bet. Nærum ved politimesterens kontor i Vest- 
Finnmark, Hammerfest, heter det bl.a.: 

« Vi (FLF) sendte inn en anmodning om hjelp. 

Svardokumentene vedlegges til din orientering.» 

Rolf Nilsen var altså navnet FLF opererte under 
for «å lure» militærnekteren til å gi fra seg informa- 
sjon og opplysninger om sin kampanje. Allerede 18. 
desember 1971 — altså bare tre dager etter annonsen 
i Finnmark Dagblad — får «Rolf Nilsen» sitt svar 
fra Somby. 

Øyeblikkelig blir de «rette instanser» orientert. Vi 
siterer fra «internmeldingen»: 

«FKN/Bodø (Forsvarskommando Nord-Norge — 
avd. Bodø, vår komment.) og pol. i Bodø er orien- 
tert. Ta en titt på papirene om de skulle være av 
interesse og returner dem ved leilighet.» 

Meldingen fra majoren til 1. -betjenten slutter kol- 
legialt slik: «Godt nytt år til deg og dine!» 

Og saken ruller videre. Bl.a. blir den tatt opp i 
Forsvarets Overkommando. 

I et lengre «FORTROLIG» stemplet brev fra Finn- 
mark Landforsvar til Politimesteren i Vest-Finnmark 
datert 5. april 1972, heter det bl.a.: 

«Saken har vært til behandling både i Forsvars- 
kommando Nord-Norge og i Forsvarets Overkom- 
mando som ser saken i en større sammenheng og 
er oppmerksom på den skade en slik landsomfat- 
tende aksjon kan få for vårt forsvarsberedskap. 
Forsvarets Overkommando har i skriv av 21. februar 
d.å. bedt om Politimesteren i Vest-Finnmarks vur- 
dering av «Somby-saken» og om forholdet er straff- 
bart». 

Brevet som var undertegnet av major og stasjons- 
sjef Kjell Armyr samt major F. Knudsen sier videre: 

«Resultatet av Politimesteren i Vest-Finnmarks 
vurdering ble gitt muntlig av 1. betjent Nærum 
under et besøk ved FLF for en tid tilbake. Så vidt 
erindres mente Politimesteren at saken lå «på gren- 
sen» og at en foreløpig burde unngå å reise til- 
tale for ikke risikere en frifinnelse med de konse- 
kvenser dette kunne få for fremtidige potensielle 
militærnektere». 

Kommentarer burde være unødvendige. 

Helt til slutt i dette «FORTROLIGE» brevet heter 
det: 

«FLF antar imidlertid at dette bør suppleres med 
en noe fyldigere redegjørelse fra eksperthold og ber 
om en skriftlig vurdering som i sin tid kan sendes 
Forsvarets Overkommando. 

At en person setter inn en annonse og tilbyr hjelp 
til potensielle militærnektere blir altså gjenstand 
for etterforskning og behandling gjennom i hvert 
fall fem måneder i Forsvarets Overkommando. For- 
svarskommando Nord-Norge, Finnmark Landforsvar 
og politikamrene i Bodø og Hammerfest (Vest-Finn- 
mark). 

Ukeavisen Orientering stilte i sakens anledning 
tre spørsmål til de «ansvarlige» myndigheter (nr. 
40-72): 

1) Hva er bakgrunnen for at militærnekting — 
som ifølge loven er tillatt i Norge — er gjenstand 
for etterforskning? 

2) Er det vanlig at det militære etterretnings- 
vesenet tar i bruk Rinnan-metoder med «negative 
kontakter», falske navn og løgnaktige brev i sin 
«klappjakt» på militærnektere? 

3) Er denne kontakten mellom etterretningsvesen- 
et og overvåkingspolitiet vanlig praksis i saker av 
denne art? 

Det har hittil (skrevet i desember -72) ikke kom- 
met noe svar på spørsmålene. 

Justisminister Petter Koren (kr.f.) er i hvert fall 
ikke interessert i å ta opp denne saken. Han kom 
med følgende interessante og avslørende uttalelse 
til Orientering (nr. 41 -72): 

«Jeg vil ikke uttale meg om en slik konkret sak 
bare på grunnlag av et avisoppslag. Jeg vil se en 
redegjørelse fra vedkommende etat først». 

«Vil De ta noe initiativ for å innhente noen slik 
redegjørelse?» 

«Nei, jeg tror ikke det», sa Koren fra Kristelig 
Folkeparti. 

Vi synes de nevnte historier anskueliggjør hvem 
som blir overvåket, og hvem som dermed er landets 
«indre fiender». 

Asbjørn Bryhns avskjedsintervju med Aftenposten 
10/7 -66 viser dette ytterligere: 

«Kommunistpartiet kjemper med ryggen mot veg- 
gen for sin eksistens. I dag må det være klart at man 
beskjeftiger seg mindre med NKP som problem hos 
oss enn f.eks. i 1946. En østlig stormakt må også 
nødvendigvis ta hensyn til denne utvikling. Den må 
finne fram til en annen form for masseinstrument 
som erstatning for det som er gått tapt». Hvilke nye 
masseinstrumenter Bryhn tenkte på kom aldri klart 
frem. 

Det er helt på det rene at progressive norske 
borgere kommer i overvåkingspolitiets arkiver. 

Det finnes agenter fra hysj-hysj-politiet tilstede 
ved demonstrasjoner — fotograferer, observerer og 
passer på. 

Vi har det fra offisielle kilder. I Morgenposten (27. 
oktober 1970) forteller politiadjutant Ole Dahl: — Vi 
har både uniformert og sivil overvåking ved demon- 
strasjoner. Det er vår oppgave å sørge for at det ikke 
oppstår noen form for problemer, sier Dahl. 

Morgenposten: — Hva brukes billedmaterialet fra 
demonstrasjonene til? 

— Det er en intern sak. 

Justisminister Oddvar Berrefjord har også bekref- 
tet dette. 

I et intervju i DNA-avisen Demokraten, 12/6-71 
spør avisen justisministeren: — I enkelte Oslo-aviser 
ble det for en tid siden slått opp at politiagenter 
fotograferte under et demonstrasjonstog. 

Berrefjord: — Jeg tror ikke det har forekommet. 

men derimot har jeg hørt at det motsatte har skjedd. 

Og dette kan bare bety en ting: Det motsatte av at 
politiagenter fotograferer demonstranter, er at de- 
monstranter fotografere politiagenter. Altså er over- 
våkingsagenter tilstede på lovlige, politiske demon- 
strasjoner. 



I november 1971 ble overvåkingspolitiets metoder 
for alvor avslørt i Danmark. De metodene som ble 
benyttet for å få opplysninger om venstre-politiske 
grupperinger i denne såkalte «Bertil Lange»-saken er 
meget avslørende. 

Saken var i korthet som følger: 

En mann tok inn på Hotel Astoria i København un- 
der navnet Bertil Lange fra Drammen. Hans virkelige 
navn var L. Holst Jensen. Yrke: Kriminalbetjent i 
det danske overvåkingspolitiet. 

Slik begynte Politiken sin avsløring om overvå- 
kingsskandalen i Danmark — høsten 1971. 

I avisen ble det avslørt hvordan politiets overvå- 
kingstjeneste kunne bruke store beløp på å skaffe seg 
opplysninger om den politiske venstrefløy i landet. 
Et medlem av SUP (Trotskist-bevegelse) ble invitert 
på luksus-tur til Holland og tilbudt penger for å gi 
etterretningspolitiet opplysninger om venstrefløyen. 
Og det er mye som tyder på at det var NATO og CIA 
som var de egentlige oppdragsgivere. 

Det hele startet 1. juli da venstre-aktivisten Kas- 
per Neergaard mottok gjenparten av et brev fra SUP. 
Det inneholdt opplysninger om noen intriger som var 
i gang mot Neergaard. Det var vedlagt en notis: 

«Kære Kasper. Dette vil sikkert interessere dig, en 
ven.» 

Den 18. august kl. 9.00 ringte «en venn »til Kasper 
Neergaard. De kunne møtes hvis han straks gikk hjem- 
mefra og mot en bestemt plass i København. 

— Jeg gikk fordi jeg trodde det var en av våre 
egne, sa Neergaard til Politiken. — Men det var det 
altså ikke. Mannen sa han hadde likt noe av det jeg 

hadde skrevet og hevdet han var representant for 
det svenske magasinet «Text och bild». Han og hans 
venn ville gjerne at jeg skulle hjelpe dem med en 
spesiell oppgave: å samle bakgrunnsmateriale om 
venstrebevegelsen. 

— De skal bli godt betalt. Det har De fortjent et- 
ter den dårlige behandlingen Deres organisasjon har 
gitt Dem etter stort arbeid gjennom 10 — 12 år, skal 
mannen ha sagt. 

Videre møte ble avtalt samme kveld. — Ta ingen 
med Dem, si ikke noe ora dette til noen. 

Den kvelden ble Neergaard plukket så raskt opp 
av en bil at hans medbrakte fotograf ikke rakk å 
fotografere. 

På Globetrotter Hotell i Kastrup ble Neergaard 
deretter presentert for Text och bilds andre ut- 
sendte medarbeider. 

I de følgende dager ble Neergaard oppringt noen 
ganger. Det ble flere «Hotell-møter» og midt i sep- 
tember foreslo de to representantene for Text och 
bild at man skulle ta en utenlandstur «for å kunne 
snakke i fred og ro». 

To dager senere fikk han en flybillett til Amster- 
dam. 

På dette tidspunkt hadde Neergaard forlengst un- 
derrettet sin egen organisasjon som også var meget 
interessert i å få brakt de to mennenes virkelige 
identitet på det rene. Man hadde forlengst skjønt at 
det ikke dreide seg om Text og bilds representanter. 

I Amsterdam ble Kasper Neergaard presentert for 
en plan som gikk ut på at han skulle skaffe hele 
korrespondansen mellom SUP i Danmark og den 4. 
internasjonale i Bryssel. 

Det kan bekreftes at den ene av mennene hentet 
en pakke utenfor SUF's kontorer. Rundt omkring 
sto nemlig en 6-7 venstre-fløy-folk. Mannen flyktet 
med pakken som inneholdt blankt papir. Betalingen 
hadde Neergaard fått på forhånd: 500 kroner. 

Detaljene i dette «kuppet» ble avtalt i et møte på 
Hotel Astoria i København. Her skrev en av mennene 
seg inn som Bertil Lange fra Drammen. 

Det ble avtalt at Kasper Neergaard den 9. oktober 
kl. 14.00 skulle avlevere pakken med korrespon- 
dansen utenfor SUF-kontoret. 

Nå fant SUF det for godt å slå til. Man hadde in- 
gen mistanke om at det var det danske etterret- 
ningspolitiet som sto bak. Man trodde det var repre- 
sentanter for den svenske Barbro-gruppen, en privat 
overvåkingsorganisasjon. 

Og man aktet å gripe agenten i det han skulle 
komme for å hente pakken med de blanke arkene — 
og deretter overlate ham til politiet. Mannen kom 
imidlertid tre minutter for tidlig. 

Da han følte seg avslørt, hoppet han raskt inn i en 
drosje, kjørte noen kvartaler i denne og endte i en 
privatbil. 

Det var nummeret på denne bilen som avslørte at 
det var etterretningspolitiet som sto bak. 

Saken vakte naturligvis stor oppsikt i Danmark. 
Det er ikke hver dag man får anskueliggjort etter- 
retningstjenestens arbeidsmetoder på en så fortref- 
felig måte. 

Men det er mye som tyder på at det danske etter- 
retningspolitiet hadde andre oppdragsgivere — at 
NATO og CIA sto bak. 

— Etterretningstjenestens folk ba meg skaffe en 
masse opplysninger som utelukkende kan ha betyd- 
ning for det internasjonale samarbeide etterretnings- 
tjenestene imellom, sa Kasper Neergaard til Infor- 
mation. Etterretningsfolkene tilbød også å betale 
Neergaard om han klarte å bli valgt som delegat for 
Danmark til den 4. internationale. Politiet ville betale 
reise og opphold pluss «omkostninger »mot å få opp- 
lysninger om kongressens resultater og arbeide. 

Information spør: «Dette initiativ rejser imidlertid 
det spørgsmål, hvilken interesse det lokale danske 
efterretningsvæsen kan have i at få opplysninger 
fra en international kongres af denne art. 

NATO og evt. CIA ville være nærmere til at inter- 
essere sig for oplysninger af denne karakter.» 

Bruker også norske overvåkingsagenter slike ar- 

beidsmetoder m/ bestikkelser, oppfordring til tyveri 
0.1.? 

Somby-saken forteller i hvert fall om noe «uvan- 
lige» arbeidsmetoder. 

Hva sier hysj-hysj-tjenestens arbeidsinstruks — 
vedtatt i 1959 — om arbeidsmuligheter og metoder? 

Vi har nå søkt å vise eksempler på hvem som er 
gjenstand for overvåking. Og mønsteret er konse- 
kvent — fra Finn Auestad-saken i 1955 til Arthur 
Somby-saken i 1972. 

Personer man mistenker for å være — eller som 
er motstandere av norsk offisiell utenrikspolitikk 
skal plasseres i arkivene. 

I Overvåkingssentralen på Victoria Terrasse opp- 
bevares etter all sannsynlighet opplysninger om fra 
2- 400000 norske borgere. 

I den arkivseksjonen overvåkingspolitiet selv kaller 
«Sakarkivet» er det etter det man har grunn til å 
tro opplysninger om nærmere 10 000 kvinner og menn. 

Da Arne Kielland antydet tallet 10 000 i stortings- 
debatten om overvåkingspolitiet 27. april 1972, ble 
dette ikke tilbakevist. 

Dette er det spesielle arkivet for de som mot- 
arbeider og er uenige i norsk utenrikspolitikk — 
EEC-motstandere, militærnektere m.v. 

Om dette arkivet sier Mellbye-utvalgets innstilling 
bl.a.: «Et slikt arkiv er nødvendig hvis overvåkings- 
tjenesten skal klare sine oppgaver. Arbeidet med å 
overvåke den virksomhet som kan true statens sik- 
kerhet, er nemlig et puslespill som gjør det nød- 
vendig å innhente opplysninger fra mange forskjel- 
lige hold og gjennom lengre tid. Skal det innsamlede 
materiale kunne utnyttes, må det også kunne re- 
gistreres og arkiveres for senere bruk». 

I det såkalte «Sikkerhetsarkivet» finnes det etter 
all sannsynlighet mellom 2 og 400 000 arkivkort på 
norske borgere. 

I Danmark, et NATO-land det er nærliggende å 
sammenligne oss med, har justisministeren innrøm- 
met at dette arkivet inneholder opplysninger om et 

seks-sifret antall personer. Og i 1964 antydet danske 
aviser at tallet lå på nær 400 000. 

I dette arkivet er det i utpreget grad opplysninger 
om folk som behandler sikkerhetsgraderte dokumen- 
ter — f.eks. forsvars- og utenrikspolitiske planer. Her 
finnes det opplysninger om familiære forhold, orga- 
nisasjonsforhold, økonomi, sykdommer m.v. 

Det var bl. a. «Sikkerhetsarkivet» daværende stats- 
minister Per Borten siktet til da han 14. januar 1966 
bl.a. uttalte følgende i en stortingsdebatt: 

«Som følge av de oppgaver og plikter som er på- 
lagt overvåkingstjenesten, vil man der få arkivert 
opplysninger om et betydelig (vår uth.) antall per- 
soner, dels som følge av denne tjenestegrens arbeid 
for å forebygge og motvirke forbrytelser mot rikets 
sikkerhet, dels som følge av det store antall rutine- 
pregede sikkerhetsundersøkelser som overvåkings- 
politiet foretar». 

Statsministeren tilføyde at hovedmengden av dis- 
se saker gjelder personer som i sin tjenste skal be- 
handle sikkerhetsgraderte dokumenter. Man måtte 
være klar over at den bruk som blir gjort av opp- 
lysninger innhentet ved sikkerhetsundersøkelser, kan 
få stor betydning for enkeltindividers karriere og 
framtid. 

Altså: Hundretusener av norske borgere er regist- 
rert av overvåkingspolitiet i Norge. 

Har navn, politiske sympatier, familieforhold osv. 
nedtegnet i arkivene på Victoria Terrasse — til bruk 
i påkommende tilfelle. 

Dette lyder skremmende nok. Langt verre blir det 
når overvåkingspolitiets arkiver etter alt å dømme 
stilles til disposisjon for NATO. 

Opplysninger som har kommet forfatterne i hende 
tyder på at denne militæralliansen får de informasjo- 
ner den ønsker fra Victoria Terrasse. 

Hvis dette er riktig: Hvem er det som bak ryggen på 
det norske folk har gitt slike fullmakter, tillatt dette? 

Tidligere statsminister Per Borten er blant de per- 
soner som synes overvåkingstilstandene i dette lan- 
det er for ille. 

Da han ble utnevnt til statsminister, ble han 
intervjuet i Orientering (nr. 33 1965). Et av spørs- 
målene dreide seg om overvåkingspolitiet, og Borten 
svarte bl.a.: «Det må etableres parlamentarisk kon- 
troll. Man kan ikke la det svive lenger». I sin første 
nyttårstale sa statsministeren: «Vi vet at det er land 
hvor det hemmelige politi er blitt et viktig redskap i 
den indre maktkamp». 

Borten var blitt sint. Han hadde nemlig selv, som 
EEC-skeptiker erfart overvåkingspolitiets metoder 
på nært hold. Og alt dette kom som litt av et sjokk 
på han, forteller kilder vi har grunn til å feste lit til. 

Borten sørget egenhendig for å få sparket Asbjørn 
Bryhn og bebudet offentlig gransking av forholdene. 

Et utvalg «til å vurdere forskjellige sider ved den 
forebyggende sikkerhetstjeneste» ble nedsatt med 
høyesterettsadvokat J. C. Mellbye som formann. And- 
re medlemmer var: Stortingsrepresentantene Einar 
Stavang og John Austrheim. 

Utvalget ble nedsatt 28. januar, og dets innstilling 
ble levert 12. mai 1967. 

Men bare deler av denne ble gjort offentlig tilgjen- 
gelig. Denne populærutgaven inneholdt — ifølge for- 
ordet — «alle de deler av innstillingen som man 
har funnet å kunne offentliggjøre». (Hva ellers 
skulle en offentlig utgave inneholde?) 

Og viktige deler av den er fremdeles — fem år et- 
ter — hemmelige. 

McConnel-planen 



«Eksisterer det også i Norge lister over «u-nålitelige» po- 
litikere som kan arresteres på mistanke? Foreligger det 
noen som helst mulighet for at militære operasjonspla- 
ner kan anvendes o mot staten selv. Disse og flere lie- 
nende spørsmål må besvares av Regjeringen snarest. Så 
lenge spørsmålene ikke besvares, vu påstandene i dem 
bare vokse i sannsynlighet». 
(Dagbladet på lederplass 188/9-1970). 



Fire måneder etter at Mellbye-utvalget leverte sin 
innstilling, like før julen 1967, mottok ukeavisen 
Orientering en konvolutt, poststemplet Roma. 

Hvem som hadde sendt brevet vet ennå ingen. Men 
innholdet var likefullt uhyggelig. 

Avisen hadde mottatt topp-hemmlige NATO-pla- 
ner. Planer som bekreftet det mange hadde hevdet om 
kuppet i Hellas, at det var et NATO-kupp. 

Orientering offentliggjorde store deler av planen i 
sitt julenummer samme år. 

Fotostatkopiene hadde titelen USCICEUR nr. 
100 — 1 (US-plan). I utenlandsk presse går de under 
navnet McOonnel-planen. Den ble utarbeidet av USA's 
generalstab i 1962 og skulle tjene som retningslin- 
jer for en regulær amerikansk besettelse av med- 
lemsland i NATO. Det er mange teorier om hvordan 
planen kom på «avveier», men ingen av dem er be- 
vist. Om ektheten av planene hersker det ingen tvil. 
For hvert av NATO-landene foreligger det en stra- 
tegi for innstallering av sterke regimer der den 
innenrikspolitiske situasjonen ikke er gunstig sett 
med USA's øyne. En avtale om iverksettelse av pla- 
nen kan skje enten med landets utenriksminister el- 
ler med en hvilken som helst representant for de lo- 
kale myndighetene. («Kuppmakeme ville blitt møtt 
med en gjallende latter fra divisjonssjefene hvis de 
hadde gjort bruk av sine egne navn 21. april iste- 
den for NATO-løsenet, — sa den avsatte statsminis- 
ter Panajotis Kanallopoulos etter oberstenes kupp i 
Hellas. Løsenet var «Prometheus»). 

Planen innebærer også at dersom militærstaben i 
Pentagon finner ut at landets egen regjering ikke 
kan treffe de nødvendige tiltak, kan de selv etter 
eget skjønn gå til aksjon i den utstrekning de finner 
det nødvendig. Vi siterer fra dokumentene: «I til- 
felle av indre uro som materielt kan influere på USA- 
styrkenes oppgave eller deres sikkerhet, så som væp- 
net opprør eller omfattende motstand, skal regjerin- 
gen i anstrenge seg for å undertrykke slik uro 

ved hjelp av sine egne ressurser. Men hvis disse tiltak 
skulle vise seg å være utilstrekkelige, eller dersom re- 

gjeringen i ikke er i stand til effektivt å slå 

ned slik uro i tide, kan US-styrkene gå til slik aksjon 
som US-øverstkommanderende anser som nødvendig, 
enten det skjer på egen hånd eller i samarbeid med 
regjeringen i vedkommende land.» 

I praksis vil dette si at Atlanterhavspakten som 
etter den offisielle propagandaen skulle bygge på 
«frivillige forpliktelser», får en annen karakter straks 
de enkelte land nekter å følge de amerikanske ordre- 
ne. Sitat ovenfor er hentet fra «Appendix 3 to Annex 
N Civil Affairs, STATUS OF FORCES AGEEEMENT 
der det også heter: «USA-styrkene skal ha rett til 
å okkupere ethvert område eller enhver bekvemme- 
lighet som anses for nødvendig for at de kan full- 
føre sin oppgave og for å trygge deres sikkerhet, slik 
som bestemt av øverstkommanderende for de amer- 
ikanske styrker, og de skal ha rett til å innstallere 
slikt utstyr som de bestemmer er nødvendig for å 
fullføre disse oppgavene». Alt her slås det fast at amer- 
ikanerne vil kunne benytte kjernefysiske våpen «der- 
som de finner det nødvendig», men for at det ikke 
skal være noen tvil om hva som menes, har avtalen 

en paragraf «s» der det heter: «Regjeringen i 

gir USA-styrkene tillatelse til å ta med seg kjerne- 
fysiske våpen i og til å stasjonere dem på 

slike plasser som blir ansett for å være nødvendige.» 
Når en slik avtale er inngått, faller grunnlaget for 
regjeringens atom- og basepolitikk vekk. 

Og denne avtalen omfatter alle medlemsland i 
NATO. Det er satt opp en prioriteringsliste. Norge står 
som nr. 1, Hellas som nr. 2. Deretter følger Tyrkia, 
Vest-Tyskland, Frankrike, Italia, Nederland, Belgia, 
Luxemburg og Danmark. I tillegg til den generelle 
planen foreligger det planer for hvert enkelt land. 
Den greske «Plan Prometheus» som lå til grunn for 
militærkuppet i Hellas, er ikke enestående. I general- 
stabene i samtlige NATO-land finnes det liknende 
planer for å møte en «krisesituasjon», enten den nå 
skyldes ytre press eller indre uro. I Hellas var det 
antakelsen om en radikal valgseier som satte ap- 
paratet i gang. Under regjeringskrisen i Italia som- 

meren 1964 holdt en liknende plan på å bli satt i 
verk. Den ble avslørt av ukeavisen «Espresso» og er 
ikke blitt tilbakevist. Også Orienteringa avsløringer 
står fast. 

Orienterings offentliggjørelse av Mc. Connel-pla- 
nen vakte stor oppsikt i fransk, belgisk og vest-tysk 
presse. 

Det ble i Vest-Tyskland reist tiltale mot magasinet 
«Konkret» fordi det hadde «offentliggjort militære 
planer». I mai 1968 ble saken tatt opp i det belgiske 
parlamentet. Og det ble bred debatt om sammen- 
hengen mellom McConnel-planen og Hellas-kuppet i 
en rekke vest-europeiske land. 

Men «ansvarlige» norske myndigheter valgte å for- 
tie Orienterings avsløringer. 

"Green Berets»-sentra i Norge 



Men nye og uhyggelige dokumenter dukket opp. En 
stor gul konvolutt — poststemplet Roma — lå i brev- 
kassen juni 1969. Den inneholdt en detaljert beskri- 
velse om hvordan kjernefysiske, kjemiske og biolo- 
giske våpen skal brukes i både Vest- og Øst-Europa. 
Også denne gangen var det hemmelige NATO-doku- 
menter med anonym avsender. I et vedlagt brev heter 
det bla.: «Min venn var spesielt urolig over det fak- 
tum at amerikanerne kunne anvende atomvåpen, kje- 
miske og biologiske våpen uten at den amerikanske 
kongressen eller presidenten har godkjent det i for- 
veien. For tillatelsen til å anvende disse følger auto- 
matisk når våpnene utleveres til disse spesialstyrker. 
Målene som skal ødelegges bestemmes av styrkenes 
respektive sjefer. Med andre ord, sa min venn, så 
beror millioner av menneskers liv eller død på en 
håndfull amerikanske offiserers beslutning». 

«Vennen» var den vest-tyske generalmajoren og 
nestkommanderende for etterretningstjenesten Bun- 
desnachrichtdienst, Horst Wendland. Ikke lang tid i 
forveien hadde han begått selvmord under mystiske 
omstendigheter. Wendland hadde formidlet videre 
hemmelige planer med sikte på å gjennomføre ulike 
former for «ukonvensjonell krigføring» i hele Europa. 
Denne formen for krig skulle støtte opp om den 
«regulære» krigføringen som USA i en krisesituasjon 
vil føre med NATO-styrker i Europa. Dokumentet, 
«COMSOTFE OPLAN nr. 10—1», er på 33 maskinskrev- 
ne sider. Det går fram av planen at den ved siden av 
de nevnte våpen skal opprettes spesialstyrke-enhe- 
ter («green berets») som skal trenge inn på fiendtlig 
område. Særlige gerilja-avdelinger vil bli dannet. 
Bl.a. forutsettes det at det bygges fire støttepunkter i 
Norge for «ukonvensjonell krigføring» under ledelse 
av amerikanske spesialstyrker. (I nærheten av Laks- 
elv, Bardu, Kjevik og Gardermoen flyplasser). Doku- 
mentene viser tydelig at NATO-landenes egne styrker 
skal bistå amerikanerne ved bruk av atomvåpen. Di- 
rektivene viser at den norske reservasjonen i atom- 
våpenspørsmålet ikke tas særlig alvorlig i USA. 

Det var ikke bare Orientering som fikk de hemme- 

lige planene i posten. I Vest-Tyskland ble dokumen- 
tene kjent gjennom ukemagasinet Stern, i England 
ble de offentliggjort i Sanity og i Italia i ABC. Det 
ble bekreftet overfor Stern av en amerikansk militær 
talsmann at dokumentene var ekte og at bare 20 
personer hadde mottatt dem. Men det ble samtidig 
gjort klart at Wendland ikke kunne ha kjent til 
planen fordi han ikke hadde noe å gjøre med infor- 
masjon fra de amerikanske militære styrkene. Man- 
dag 25/8 — 1969 meldte Associated Press fra Hamburg 
at den amerikanske etterretningstjenesten CIA og 
den militære kontraspionasjen nå febrilsk leter etter 
en lekkasje eller en høytstående forræder i Washing- 
ton eller i det amerikanske hovedkvarteret i Stutt- 
gart. Det amerikanske hovedkvarteret i Heidelberg 
ville ikke uttale seg om saken. En stabssjersjant, som 
blir gitt navnet Attardi, ble arrestert og dømt til 
tre års fengsel. (NTB-melding fra Stuttgart 27/8-1969). 

Det er av mindre betydning om det var Wendland 
eller Attardi som sto for lekkasjen. OPLAN nr. 10 — 1 
representerer en videreføring av McConnel-planen. 
USA's allierte skal forberede seg på å delta i «ukon- 
vensjonelle krigsoperasjoner». Det skal (eller er) opp- 
rettes hovedkvarter for å organisere koordineringen 
mellom de amerikanske spesialstyrkene og maritim 
og luftbåren støtte. De «ukonvensjonelle styrkene» er 
i aktivitet i de fleste europeiske land selv i fredstid. 
Bevis for dette finnes i en liste over spesialavdelin- 
gene som allerede er opprettet. Den omfatter både 
land i østblokken og nøytrale stater som Østerrike, 
Sverige og Finland foruten NATO-landene. «Gerilja- 
styrker», hver ikke på under 1500 mann, bygges opp 
i hvert operasjonsområde. Sabotørutdanningen fore- 
går i et ukjent antall leire i Forbundsrepublikken. Der 
læres hjemmeverns-troppene opp til nærkamp, våpen- 
bruk, framstilling av tidsinnstilte eksplosiver o.l. 
Spredning av rykter, undergravingsvirksomhet og sa- 
botasje hører også med til «utdannelsen.» 

I fredstid blir det dannet nasjonale spesialstyrker 
og baser der geriljatreningen foregår. Alt før krigen 
er brutt ut virker disse avdelingene som om de var i 

kamp. De amerikanske militærmanøvrene i Spania 
var en prøve på hvordan styrkene ville virke dersom 
det skulle komme til en oppstand mot Franco-regi- 
met. I Spania ble aksjonen gjennomført med støtte 
av regimet. Det var tross alt bare en øvelse. Men 
de har sin parallell i «Plan Prometheus» i Hellas som 
ble gjennomført i fullt alvor og Plan ES i Italia som 
holdt på å bli satt i verk sommeren 1964. 

Disse kreftene skai slippes løs i to tilfelle: Som 
hjelp til den regulære krigføringen der hensikten 
er å oppnå størst mulig ødeleggelse av liv og ma- 
terielle verdier for å bringe kaos i områder USA 
ønsker å okkupere. Da spiller ABC-våpnene den størs- 
te rollen. Det andre formålet er å slå ned folkereis- 
ninger som ikke tjener USA's interesser. I begge til- 
felle vil man rekruttere folk som er beredt til å stille 
seg under amerikansk kommando. På en «D»-dag skal 
operasjonene settes i verk. Det er en nøyaktig be- 
skrivelse av opptrappingene i operasjonene, og frem- 
for alt er det angitt hvor de skal begynne. Området 
rundt Istanbul i Tyrkia er angitt for undergravings- 
virksomhet. I Sovjet er grensene mot Romania, 
Iran og Ungarn nevnt i planene som særlig egnet. 
Det er opprettet 101 støttepunkter i Europa, 20 i 
Sovjet, 8 i Polen, 6 i DDR, 6 i Tsjekkoslovakia, 6 i 
Romania, 2 i Ungarn, 3 i Bulgaria og 3 i Jugoslavia. 
I NATO-landene fordeler de seg slik: 4 i Vest-Tysk- 
land, 8 i Frankrike, 5 i Italia, 1 i Belgia. 1 i Neder- 
land, 1 i Luxemburg, 2 i Hellas, 3 i Tyrkia, 1 i Dan- 
mark og hele 4 i Norge. De norske støttepunktene i 
nærheten av flyplassene i Bardu, Kjevik, Lakselv og 
Gardermoen ligger i temmelig utilgjengelig fjell- og 
skogsterreng. De er nøye angitt i dokumentene. En- 
heter fra de amerikanske spesialstyrkene vil bli slup- 
pet ned i nærheten av disse støttepunktene. Rundt 
seg skal de deretter bygge opp innenlandske gerilja- 
styrker. Man regner med å ha 3000 nordmenn med 
seg i slike enheter etter 6 måneder. 

OPLAN 10 — 1 er en videreutvikling og et supple- 
ment til NATO-kupp-planene. Men man må gå ut 

ifra at det eksisterer en rekke planer som ikke har 
lekket ut. Innstallering og bruk av atomvåpen har 
en sentral plass i planene som er skissert. I tillegg 
er den uhyggelige håndboken «Nuclear Yield Requi- 
rements» blitt kjent gjennom Stern (nr. 6, 19/0). 
SACEUR, som er den allierte overkommandoen i Eu- 
ropa, sender hvert år sine ønskemål for atombom- 
bemål til den strategiske flykommandoen i Omaha, 
Nebraska. Her blir forslagene innarbeidet i de opera- 
sjonsplanene som allerede foreligger. Håndboka sam- 
menfatter de data som er nødvendige for å tilin- 
tegjøre målene. Det er utpekt over tusen atombom- 
bemål i Europa. De Ugger både i NATO-land, nøytra- 
le stater og selvsagt også Øst-Europa. Høyere USA- 
offiserer har overfor bladet bekreftet at målene er 
ekte. 

En avslørende debatt 



Nordkommandoen på Kolsås forsøkte i februar 1968 å 
dementere opplysningene om de hemmelige NATO- 
planene. I februar 1968 tok en rekke aviser inn et inn- 
legg fra informasjonssjef Claus G. M. Koren der 
han totalt avviste påstanden om kupp-planer. Det 
ble i innlegget ikke bestridt at dokumentene var 
autentiske, men Koren påsto at de dreiet seg om 
noe annet enn forberedelse til kupp. I svaret fra 
Kolsås heter det bl.a.: «Kan man overhodet fore- 
stille seg at man f.eks. på Kolsås kunne legge planer 
om kupp mot folkeflertallet i Norge eller Danmark 
uten at dette kom norske og danske myndigheter 
for øre, og kan noen få seg til å tro at norske og 
danske myndigheter ville medvirke til en slik virk- 
somhet? En slik virksomhet ville for Norges vedkom- 
mende være regulært forræderi og ville utvilsomt 
bringe de ansvarlige statsråder for Riksrett uten par- 
don». 

Koren går ikke inn på realitetene i dokumentene 
som ble offentliggjort i 1967. Dessuten ser det ut 
som om de ansvarlige politiske myndighetene ikke 
har vært informert om amerikanske planer. Hva de 
høyere militære sjefene visste og vet er en annen 
ting. 

13. juni 1968 diskuterte Stortinget spørsmålet om 
fortsatt medlemskap i NATO. I et innlegg fra Finn 
Gustavsen ble forsvarsministeren spurt om kupp- 
planene. Daværende forsvarsminister Grieg Tide- 
mand uttalte: «Jeg vil bare ha sagt klart fra at 
norske myndigheter ikke har vært forelagt de offent- 
liggjorte dokumenter, og at det ikke eksisterer slike 
planer som Orientering har påstått». Men tonen ble 
etter hvert noe spakere. Da Stortinget 17. juni 1968 
diskuterte hovedretningslinjene for Forsvarets Orga- 
nisasjon uttalte Grieg Tidemand seg mindre kate- 
gorisk: «Ut fra de foreliggende omstendigheter må 
jeg gå ut fra at dokumentene ikke er autentiske inn- 
til det motsatte blir klarlagt. I og med at hr. Gustav- 
sen har tatt saken opp i Stortinget burde det nå 
være mulig å få den belyst på ansvarlig plan». I det 
samme innlegget uttrykte forsvarsministeren håp om 

at Gustavsen var interessert i å få forholdene omkring 
disse dokumentene oppklart, og at «han ville bidra 
til at dette kan skje». 

Gustavsen og andre var interessert i å få saken 
belyst på «ansvarlig plan». 21. juni 1968 ble fotostat- 
kopier av dokument lagt på forsvarsminister Otto 
Grieg Tidemands skrivebord. Og der ble de liggende 
(dersom de ikke ble oversendt andre «ansvarlige myn- 
digheter».) Noe svar fra Forsvarsdepartementet kom 
ikke. Fra nå av og fram til 21. mai 1970 da Stortinget 
drøftet «Samarbeidet i NATO 1969» var Grieg Tide- 
mand taus om planene han selv hadde bedt om å få 
se. En rekke åpne brev til forsvarsministeren i Orien- 
tering og andre aviser ble ikke besvart. I juni 1968 
hadde han uttalt at «jeg må gå ut ifra at dokumen- 
tene ikke er autentiske inntil det motsatt blir klar- 
lagt». Tidemand hadde hatt god tid til å klarlegge 
dette spørsmålet. Situasjonen var og er den at doku- 
mentene framstår som ekte til det motsatte er blitt 
bevist. 

21. mai drøftet Stortinget «Samarbeidet i NATO 
1969). I en replikk til statsråd Otto Grieg Tidemand 
sa Arne Kielland: «Det er en viktig sak jeg vil ta 
opp med forsvarsministeren. Han ble i juni 1968 kon- 
frontert med dokumentet om den såkalte McCon- 
nel-planen fra den amerikanske generalstaben. Den 
ble kjent i vårt land gjennom et større oppslag i siste 
nummer av Orientering i 1967 og fulgt opp i Stortin- 
get av hr. Finn Gustavsen i juni 1968. Dokumentet 
om denne planen, som var hemmeligstemplet, røpte 
at det foreligger planer for amerikansk intervensjon 
dersom krisetilstander skulle oppstå i et NATO-land, 
og at USA enten alene eller sammen med den lovlige 
regjering så fikk gripe inn. Norge var prioritert som 
nr. 1 i denne planen, Hellas som nr. 2, 

Andreas Papandreou har senere erklært at han me- 
ner det foreligger slike planer for flere land enn 
Hellas, der han fikk føle dem på kroppen. 

Forsvarsministeren uttalte i Stortinget 17. juni 1968 
følgende: 

«I og med at hr. Gustavsen har tatt saken opp i 

Stortinget, burde den nå være mulig å få den belyst 
på ansvarlig plan.» 

Jeg synes høvet burde være inne til, når vi skal 
diskutere både Hellas og NATO snart to år etter at 
vi fikk dette svaret, å spørre om forsvarsministeren 
har fått belyst dette forholdet på ansvarlig hold.» 

Grieg Tidemand svarte meget kort. Lik sine kolle- 
ger på Kolsås gikk han ikke inn på realiteten i Kiel- 
lands spørsmål, men nøyde seg med å si. «Jeg er for 
så vidt glad for at hr. Arne Kielland tok opp dette 
spørsmålet, da jeg som bekjent skal gå over i en 
annen stilling innenfor regjeringen. Jeg vil bare kort 
si at det foreligger ingen slike planer hvor Norge 
figurerer. Jeg vil også si at slike påstander er uan- 
svarlige». 

Grieg Tidemand hadde brukt to år på å kunne si 
to setninger om planene. Hvorfor hadde han ikke 
svart før? Også Kielland synes svaret var svært kort 
og han ba om en bredere vurdering. Grieg Tidemand: 
«Det er riktig som hr. Kielland sier, at dette er et 
meget stort felt. Vi kjenner til fra utredninger at det 
sirkulerer og sirkuleres den slags dokumenter som 
provokasjoner rundt omkring. Det har vært under- 
søkelser i det amerikanske senat som klart og tyde- 
lig har vist at den slags forekommer. Jeg skal imid- 
lertid ta saken opp med min etterfølger, og så får 
man komme tilbake — hvis man finner det nød- 
vendig — og si mer om dette.» 

I sin kommentarspalte i Dagbladet 11/6-1970 skrev 
Berge Furre om statsrådens svar bl.a.: «Grieg Tide- 
mand nektar altså slett ikkje for at dokumentet 
var ekte. Han kallar det ein provokasjon — men ein 
provokasjon treng ikkje vera eit falsum. Han avviser 
at slike planer ligg føre — men ikkje at slike planar 
låg føre. Visse fylgjer har vel Hellas-kuppet fått. Et- 
ter dette merkelege svaret står kravet om full opp- 
klaring enda sterkere enn før. Kva slags planar frå 
våre allierte er det Forsvarsdepartementet vil løyna? 
Kva slags tingingar har «Utenriksdepartementet eller 
anna høveleg styremakt» ført om desse spørsmåla?» 

Furre krevde at Grieg Tidemands etterfølger, Hel- 

lesen, måtte komme med en oppklaring. 13/6 tok Mor- 
genbladet for seg Purres artikkel. Major Christensen 
var bekymret for helt andre ting: «Vårt problem er 
ikke at vi er NATO- og eller USA-dominert — vårt 
problem er hvor raskt og hvor massiv NATO-støtte 
vi kan få i en alvorlig situasjon.» 

Debatten om de hemmelige planene kom i gang 
for alvor først etter at Sosialistisk Folkeparti hadde 
holdt sin pressekonferanse tirsdag 15/9—1970. Bak- 
grunnen var tidligere justisminister Hauglands bok 
«Juntaen ut av NATO» (Samlaget), der han hevder 
at kuppet i Hellas ble gjennomført etter en hemmelig 
NATO-plan: «Demokratiet i Hellas vart avskaffa et- 
ter ein plan som heitte Prometheus. Dette var ein 
kupp-plan som styresmaktene i Hellas som NATO- 
medlem skulle setje i verk når det vart fare for åtak 
frå aust, eller stor fare for kommunistisk maktover- 
taking i landet. Liknande kupp-planar finst i alle 
vestlege land«. 

Formannen i justiskomiteen forteller også om hvor- 
dan det fantes lister over folk i nøkkelstillinger som 
sammen med suspekte politikere skulle arresteres i 
henhold til «Prometheus-planen». 

Søndag 6. september hadde landsstyret i Sosialis- 
tisk Folkeparti på bakgrunn av de hemmelige plane- 
ne og Hauglands opplysninger vedtatt følgende re- 
solusjon: «De norske styresmaktene har ikkje kunna 
avkrefta at NATO har utarbeidd hemmelege kupp- 
planar også for vårt land dersom det norske folk 
skulle velja andre vegar enn dei USA og NATO yns- 
kjer. Sosialistisk Folkeparti krev at regjeringa set 
ned ein kommisjon med brei samansetting for å 
granske påstandene om liknande planer, for Noreg. 
Denne granskinga må offentleggjerast i sin heilskap 
og så snøgt råd er. 

Sosialistisk Folkeparti krev samstundes at Mellbye- 
utvalets si innstilling om sikkerhetspolitiet og regi- 
streringa av folks politiske meiningar nå vært of- 
fentleggjort i sin heilskap. 

Vi krev vidare at dei framlegg ora adgang til te- 
lefonavlytting og annan overvåking som straffelov- 

prosesskomiteen har lagt fram, ikkje blir sett i verk.» 

15/9 innkalte SP til pressekonferanse og samme dag 
ble vedtaket fra landsstyret overrakt statsminister 
Borten av en delegasjon fra partiet. Borten lovte å 
referere saken i regjeringen, og at de departementene 
som punktene i resolusjonen hører inn under, ville 
arbeide videre med saken. Delegasjonen hadde inn- 
trykk at saken ville få en ansvarlig behandling. Men 
allerede samme dag som statsministeren hadde mot- 
tatt uttalelsen benektet forsvarsminister Hellesen at 
det eksisterer kupp-planer for Norge. Maken til hur- 
tig saksbehandling som den Forsvarsdepartementet 
foretok denne ettermiddagen kjenner vi ingen pa- 
ralleller til. 

Hellesen svarte på samme vis som hans 
forgjenger hadde gitt i mai («Det finne ingen 
slike planer hvor Norge figurerer. Jeg vil også si 
at slike påstander er uansvarlige»). Hellesen la til 
at Norge helt fra starten hadde vært informert om 
hva som hadde funnet sted innenfor NATO. Han sa 
kategorisk: «Slike planer er ingen realitet for Norge, 
og det foreligger ikke slike planer for andre land». 

Hvordan i all verden kan Hellesen vite noe om pla- 
nene for andre land? Det svekker også hans utsagn 
når det gjelder Norge. Hellesen sa videre at denne sa- 
ken hadde blitt grundig undersøkt av Regjeringen 
etter at Gustavsen hadde tatt den opp. «Det ble fore- 
tatt en meget grundig undersøkelse, og saken ble 
forelagt for de land som angivelig skulle ha forfattet 
planene. Overfor oss ble det ført sannhetsbevis for at 
de var falske. Dette er en beklagelig tendens i den 
internasjonale maktkamp,» sa Hellesen. Han synes det 
var ufattelig at en tidligere justisminister brakte en 
slik misforståelse videre. 

Til Arbeiderbladet sa Jens Haugland: «Hellesen 
kan ikke benekte at det foreligger en beredskapsplan. 
Om han kaller den en beredskapsplan eller en kupp- 
plan blir et rent filologisk spørsmål (vår understrek- 
ning).» 

Norsk presse kunne ikke fortie den hittil siste ak- 
ten i kupp-plansaken. Men de fleste avisene tok 

Hellesens dementi for god fisk vel vitende om at det i 
visse situasjoner er en statsråds polikt å lyve (Sitert 
etter Per Borten). Men Dagbladet skrev redaksjonelt 
18/9-1970 bl.a.: «Vi har ikke sagt at dokumentene er 
falske. Vi føler oss ikke engang overbevist av for- 
svarsminister Gunnar Hellesens utsagn om dette, 
for her kan det foreligge et tilfelle der statsråden 
har «både rett og plikt til å lyve» for å sitere stats- 
ministeren fra en annen sammenheng. Forsvarsde- 
partementet har unnlatt å si noe om disse dokumen- 
tene gjennom to hele år. Det er høyt påfallende. Tid- 
ligere forsvarsminister Otto Grieg Tidemand har hele 
tida stilt seg temmelig nedlatende til de påstander 
SF og Orientering har satt fram i forbindelse med 
dokumentene. Dersom det virkelig er så at doku- 
mentene er falske, må dette kunne vært sagt tidli- 
gere». 

Hellesen la i sin tid som statsråd aldri fram de 
sannhetsbevisene han påsto departementet satt inne 
med. Før de Ugger på bordet, er det liten grunn til å 
tro at de eksisterer. 

Heller ikke statsrådene etter Hellesen har kunnet 
berolige eller overbevise om at «slike planer» ikke 
eksisterer. 

Kupp og infiltrasjon i NATO-regi 



Det finnes flere eksempler på NATO-kupp-planer til 
bruk mot «indre fiender». I 1964 holdt en tilsvarende 
plan, «ES» på å bli iverksatt i Italia. Det venstre- 
orienterte ukebladet Espresso har i en sensasjonell 
artikkel hevdet at det i juli, på en tid da sentrum 
venstre -regjeringen var midt oppe i en alvorlig kri- 
se, ble ført forhandlinger mellom daværende presi- 
dent Antonio Segni og sjefen for generalstaben, de 
Lorenzo. Det ble forsøkt oppnådd enighet om en mi- 
litær maktovertakelse. Dersom regjeringen fikk mis- 
tillitsvotum skulle kuppet settes i verk. Påstandene 
ble kraftig tilbakevist av både senere president Sa- 
ragat og andre som var implisert. Men Espresso kom 
sterkt tilbake og brakte nye opplysninger om hva 
som foregikk i Italia blant politikerne og de militære 
sommeren 1964. 

Enkelte sentrale politiske og militære ledere be- 
kreftet påstandene. Et oppsiktvekkende vitneutsagn 
kommer fra en av Italias mest respekterte politikere. 
Det er sosialisten Ferrucio Parri. Han var leder for 
motstandsbevegelsen mot fascistene og statsminister 
i en demokratisk regjering rett etter fascistenes 
nederlag. Parri er utnevnt til medlem av Senatet på 
livstid. Han tok kraftig til motmæle da de Lorenzo 
ble utnevnt til sjef for hæren og ble innkalt til sam- 
tale med generalen. De Lorenzo bekreftet overfor 
Parri at det i 1964 ble foretatt ekstraordinære militære 
forholdsregler. Men han skyldte på daværende presi- 
dent Segni og sa at det var han (Lorenzo) som fra- 
rådde at planene ble satt i verk. 

Parri forteller til Espresso at det ikke bare var tale 
om militære forholdsregler men om regulære kupp- 
planer. En rekke militære ledere har gitt uttrykk for 
en liknende oppfatning. De har anonymt uttalt seg 
til det italienske bladet og klart sagt fra at det var 
den beryktede plan «ES» (en plan utarbeidet av CIA 
for landene i Middelhavsområdet i tilfelle av indre 
«trusler») som holdt på å bli satt i verk. Viktige 
bygninger skulle besettes og en massearrestasjon av 
sivile begynne. 

Både i 1967 og 1968 gjennomførte amerikanske 

styrker militærøvelser i Spania. Siktemålet var å slå 
ned en eventuell oppstand mot Franco-regimet. Øvel- 
sene hadde kodenavnet «Pathfinder». Den kjente 
amerikanske spaltisten Flora Lewis har avslørt dette. 
Opplysningene bygger på en lekkasje blant politi- 
kere som står senator Fulbright nær. Fulbright, som 
er formann i Senatets utenrikskomite, sendte to 
medarbeidere til Spania for å foreta undersøkelser 
om den amerikanske våpenhjelpen og de amerikan- 
ske basene. Tilfeldig fikk de rede på øvelsene som 
ikke var kjent fra offisielt hold. Fra Vest-Tyskland 
kom flybårne amerikanske soldater som ble droppet i 
fallskjerm over Nord-Spania, der de hadde til opp- 
gave å nedkjempe spanske gerilja- styrker. Flora Le- 
wis forteller om øvelsene: Ifølge manøverveiled- 
ningen foreligger det en avtale om å tilkalle ameri- 
kansk hjelp dersom situasjonen skulle tilsi det. Un- 
der de to øvelsene og en mindre manøver under ko- 
denavnet «Sarrio» har såkalte infiltratorer vunnet et 
visst fotfeste og oppviglet befolkningen til å reise 
seg mot Franco-regimet. Både oppviglere og gerilja- 
styrker blir under øvelsene oppfattet som spanske — 
det dreier seg hele tiden om å slå ned en indre opp- 
stand. I henhold til avtalen tilkaller da vertslandet 
— det vil i dette tilfelle si Franco — hjelp fra «Sam- 
land» (USA). Og USA kommer når venner er i nød. 
«Pathfinder» var tilrettelagt og utarbeidet av de 
amerikanske militærsjefene i Europa. Den amerikan- 
ske ambassaden i Madrid skal ikke ha kjent til de- 
taljene i planen. 

Øvelsene i Spania blir forståelige når de settes i 
sammenheng med situasjonen som rår i landet i 
dag. 6/9-1970 kunne Dagbladet melde: 

USA har oppmuntret Franco til å sette inn de ame- 
rikansktrente commandosoldatene mot geriljagruppe- 
ne i Basker-provinsen. Amerikanerne er ifølge den 
britiske søndagsavisen Sunday Telegraph, bekymret 
for at sabotasjeaksjonene i Spania skal spre seg og 
bli rettet mot de amerikanske basene. 

Spania har en gruppe spesialtrente commandosol- 
dater som har fått sin opplæring av amerikanske 

Vietnam-veteraner. Deres oppgave er å uskadeliggjø- 
re geriljagrupper og hindre sabotasjeaksjoner. 

Under titelen «Spesialstyrker fra USA til Europa», 
skriver Aftenposten 30/11 — 1968: «Den økende sov- 
jetiske aktivitet både på land og i sjøen utenfor 
Nord-Norge er en av årsakene til at flere avdelinger 
av USA's berømte spesialstyrker «The Green Berets» 
som er spesialutdannet for å slå ned oppstander og 
drive anti-gerilja etter alt å dømme vil bli over- 
ført til Vest-Tyskland neste år, opplyser autorative 
kilder i Washington». 

Major Svein Blindheim har vært med på slik 
«Green Berets»-opplæring i NATO-regi og kunne for- 
telle følgende til Orientering (1. mai 1969): 

I den bayerske alpebyen Bad Hz gikk jeg og andre 
utlendinger i klær som gjorde oss til lokale fjellbøn- 
der, og vi lekte agenter som etablerte og knyttet 
undergrunnsnett i kommunistland. Det var neppe 
noen tilfeldighet at ledende partiaviser i Moskva be- 
skyldte den amerikanske oberst Sage og hans agen- 
ter for å stå bak den uro og de provokasjoner som 
russerne begrunnet sin innmarsj i Tsjekkoslovakia 
med. Sage, fra Bad Tlz, som jeg personlig kjenner, er 
ekspert på infiltrasjon og trekker i CIA-tråder, der 
disse er. Og han står rimeligvis også bak agent- og 
geriljatreningen som stadig foregår i Bad Tlz. 

Da jeg var i Port Bragg i USA, var det som å opp- 
leve treningen i Kompani Linge på nytt. Vi lærte 

infiltrere, etablere motstands- og geriljagrupper, 
lede sabotasje og starte voldelig uro av mange slag. 
Og vi trente i detalj såkalte frigjøringsspill av War- 
sjawa-paktland. 

En annen kurslinje hadde propaganda og manipu- 
lering av befolkningen som spesialitet, med særlig 
praksis i hvordan en trykker og sprer illegale aviser, 
hvordan stoff kan smugles inn i vanlige presseorga- 
ner, hvordan radiosendere skal etableres og brukes — 
og hvordan løpesedler og veggaviser kan benyttes 
for å skape en bestemt stemningsbølge i befolknin- 
gen. 

Dersom «indre eller ytre fare truer» skal altså 

NATO-styrker komme landets myndigheter til hjelp 
— slik som i Hellas f .eks. 

Ifølge US -plan 10 — 1 vil fallskjermjegere — enhe- 
ter fra de amerikanske spesialstyrkene «Green berets» 
bli sluppet ned i nærheten av de fire utpekte støtte- 
punktene i Norge. Øvelsen «Nordic Pass» som ble 
utført i november 1969 forteller litt om sammenhen- 
gen mellom planer og trusler. 1000 amerikanske spe- 
sialstyrker som var importert fra Vest-Tyskland 
ble sloppet ned under en øvelse ved Torp flyplass i 
Vestfold, sammen med tungt utstyr på opptil 4 tonn. 

Ifølge NATO-plan 10—1 skal ett av støttepunktene 
ligge i nærheten av flyplassen i Lakselv. I en repor- 
tasje fra Lakselv forteller VG's militærmedarbeider 
Dag Christensen 6/1-1971 om den tiltagende militære 
utbyggingen i Lakselv og om den sivile reaksjonen 
på utviklingen. 

— NATO-flyplassen er strengt bevoktet, blant an- 
net med TV-kameraer ved porten — og hver eneste 
«innfødt» betraktes som en mulig russisk spion 

— Nå står Lakselv foran en stor militær utvidelse. 
Sjansene for ødeleggelser nettopp her øker samtidig. 
Men vi sivile har intet å beskytte oss med 

Altfor vel kan vi huske forholdene under krigen, 
med 30 000 tyske soldater og hundrevis av fly her. 
Vi husker bombingene — og at mange ikke hadde 
så meget som en jordhule å bruke som tilfluktsrom. 

— Situasjonen er den samme i dag! 

Disse tanker er formidlet til VG fra sivilt hold i 
Lakselv, tettstedet på ca. 1600 mennesker innerst i 
Porsangerfjorden — og nærmeste nabo til NATO- 
flyplassen. 

Lakselvs (eller Banak, som stedet også kalles) be- 
tydning for den strategiske situasjon på Nordflan- 
ken, er åpenbar, ikke minst i de norske og allierte 
staber, og selvsagt også i hovedkvarter lenger øst. 

Sjefen for NATOs Nordkommando, general Walter 
Walker, har til VG sagt at Lakselv fra å være en 
åpen flyplass, bare bevoktet av en liten gruppe infan- 
terister, bør bygges ut — snarest — til å bli et «pinn- 
svin». 

Generalen anbefalte at stedet forsterkes med mid- 
dels tunge stridsvogner, selvdrevet artilleri, luftvern, 
helikoptere — og en samlet styrke på omkring ett 
tusen mann. 

Vårt eget forsvar har allerede satt i gang en ut- 
bygging som tar sikte på etablering av et noenlunde 
tilsvarende styrkenivå innen 1973. 

En som har enda bedre greie på den praktiske 
organiseringen av stedlig personell er norsk-ame- 
rikaneren Sverre Haraldsson Lund som ledet opplæ- 
ringen av politistyrkene i Thailand. Dagbladets nå- 
værende London-korrespondent Jan Ty stad besøkte 
Thailand i 1968. Han ble invitert til en av trenings- 
leirene for anti-geriljaopplæring. Den ligger i Korat, 
20 mil nord-øst for Bangkok. Der besøkte han politi- 
skolen og treningssenteret for utdanning av anti- 
geriljastyrker sammen med Lund som er knyttet til 
USOM — United States Operation Mission — , som i 
andre land kalles AID. I en reportasje fra Thailand 
forteller Ty stad (Dagbladet 9/7—1968) bl.a.: 

Ganske tidlig kom han inn i den amerikanske 
statstjenesten og over i CIA. Han fikk sin skolering 
der og har i mange år fungert som rådgiver i land 
som amerikanerne ønsket å sikre mot kommu- 
nistisk infiltrasjon. I årene 1952 — 1957 trente han 
greske styrker på grensen til Bulgaria, Jugoslavia og 
Albania. — «De gutta visste hvordan de skulle be- 
handle kommunistene. Vi så bare korte meldinger i 
avisene om at en kommunist var tatt på grensen og 
skutt!» sier Lund. Han kom til Bangkok i 1959 og 
har bortsett fra årene 1961 — 1962 ledet opplæringen 
av anti-geriljastyrkene her. Først trente han grense- 
politiet, seinere provinspolitiet og leder nå opplærin- 
gen av alle politistyrkene. 

Skolen i Korat gir rekruttene 19 ukers kurs, og 
utdanner 1080 om gangen. Foruten dette holdes det 
kurs for offiserer. Det er sju amerikanske instruk- 
tører ved skolen fra USA Spesial Forces — «Green 
Berets». De har vært i Vietnam og er spesialtrente for 
jungelkrig og anti-gerilja-kamp. Deres oppgave ved 

skolen er å lære opp thailandske offiserer som så 
igjen trenger rekruttene. 

Grekenland — NATO's sørflanke — var CIA-eks- 
pertenes virkefelt i årene 1952 — 57. Lund forteller 
imidlertid ingenting om sin virksomhet på NATO's 
nordflanke — Norge hvor han også har fungert. 

Og selvfølgelig må man prøve om apparatet fun- 
gerer. I mars 1970 ble Dyrøy kommune stengt for alle 
andre enn amerikansk og norsk militærpersonell. I 
den anledning uttalte forsvarsministeren i et fore- 
drag bl.a.: «Vi må derfor (på grunn av vår strate- 
giske beliggenhet) utbygge og perfeksjonere vårt ap- 
parat for å motta allierte styrker». Den mest verdi- 
fulle erfaringen man gjorde (ved å avstenge Dyr- 
øy) var trolig den at dette hadde den sivile admini- 
strasjonen ikke noe imot, og at dagspressen — med 
unntak av Dagbladet — ikke stilte nærgående spørs- 
mål. NATOs øverstkommanderende, general Good- 
paster var til stede under øvelsen i Dyrøy, og hans 
innsikt og viten kom sikkert godt med når det 
gjaldt å «perfeksjonere» apparatet til å motta ameri- 
kanske styrker. Goodpaster har bred erfaring fra 
Vietnam, og han sitter som medlem i samordnings- 
komiteen mellom USA og Spania. Han kjenner sik- 
kert meget godt til øvelsene amerikanske spesialstyr- 
ker gjennomførte i Spania i 1967 og 68. 

Det kanskje mest kjente eksemplet på militær- 
øvelser rettet mot «politiske fiender» innen vårt eget 
land er NATO-øvelsen «Good Heart». I et stort opp- 
sett i Dagbladet 212 1971 fikk man helt konkrete 
bevis på hvem NATO og norske militære sjefer ser på 
som «fare for landets sikkerhet». 

I et telex-telegram «Klassekampen» hadde fått tak 
— og som var merket «NATO confidential» — kom 
det fram at man under en militærøvelse hadde trent 
seg med sikte på uroligheter, streiker og sabotasje- 
forsøk inspirert av navngitte lovlige politiske grup- 
eringer. «SUP og FNL-grupper agiterte for streik flere 
steder særlig i Trondheim og Namsos», het det bl.a. i 
telex-meldingen som ble bekreftet som ekte og «be- 
klagelig» av Forsvarsdepartementet. 

Forsvarsministeren, Alv Jacob Fostervoll, uttalte 
umiddelbart etter denne avsløringen at denne øvel- 
sen skjedde uten de ansvarlige politiske myndighe- 
ters viten, og han lovet å trenge til bunns i saken. 

Det lød kanskje beroligende for noen. Men i det 
samme intervjuet med Dagsrevyen erklærte Foster- 
voll at planer med sikte på å slå ned indre uro ikke 
finnes i Norge. Det lød plutselig ikke fullt så beroli- 
gende. Hvordan kan forsvarsministeren vite dette før 
han eventuelt har trengt til bunns i saken? 

Det finnes nemlig ganske utførlige beviser for at 
slike planer finnes, — og det blir da et filologisk 
spørsmål om de finnes i Norge, eller om de i en gitt 
situasjon kan bli brukt i Norge. 

En ting er at NATO har disse hemmelige «opp- 
rørsplanene», en annen ting er at også NATO-paktens 
paragrafer sikrer samarbeid NATO-landene imellom 
om «indre fare» skulle true. 

F.eks. kan den ansette militærmedarbeideren i den 
engelske avisen Daily Express, Chapman Pincher 
fortelle at daværende president Charles de Gaulle 
under mai-revolusjonen i Frankrike i 1968 rettet en 
forespørsel til NATOs øverstkommanderende i Vest- 
Europa, general Lemnitzer, om mulig hjelp fra NATO 
dersom landets myndigheter ikke selv klarte å få her- 
redømme over krisesituasjonen. General Lemnitzer 
rådførte seg med sine jurister og skal ha svart at 
NATO-paktens § 2 og 4 er slik at den gir NATO anled- 
ning til å slå ned indre opprør i et av medlemslandene 
dersom det er fare for en omstyrtning av den frie 
samfunnsorden. 

San Fransisco Sunday Examiner & Chronicle kom- 
menterte dette slik 9/12—1969: 

«de Gaulle fikk imidlertid kontroll med uroen med 
sine egne midler, men hans forsiktighets aksjon har 
banet veien for NATO-assistanse for å understøtte 
Frankrikes — og andre regjeringer hvis det i frem- 
tiden skulle bli bruk for det. 

I henhold til juridiske eksperter innebærer NATO- 
paktens formuleringer ennå flere vidtgående foran- 
staltninger enn de her nevnte». 

De offentliggjorte NATO-planene — sett i sammen- 
heng med forskjellige militærøvelser i ulike land — 
er alvorlige avsløringer. 

Ifølge McConnel-planen — for eksempel — har 
ikke bare USA rett til å intervenere når de ønsker 
det. De kan også ta med seg atomvåpen. I avtalens 
paragraf «s» heter det: «Regjeringen i vedkommende 
land gir USAiStyrkene tillatelse til å ta med kjerne- 
fysiske våpen i og til å stasjonere dem på slike 

plasser som blir ansett for å være nødven dig.» 

Dette river grunnvollen under Regjeringens erklær- 
te atom- og basepolitikk. Spørsmålet som da reiser 
seg blir: Hvordan kan slike avtaler bli sluttet uten 
at det norske folk blir informert? Kanskje heller ikke 
Regjeringen har kjennskap til planene? I så fall: Hva 
slags «forsvarspakt» er vi egentlig medlem av når 
den kan fatte beslutninger som selv ikke medlems- 
landenes ansvarlige myndigheter er orientert om? 

Er det slik at NATO ikke bygger på «frivillige for- 
pliktelser»? 

Tas de viktigste militære og politiske beslutningene 
av den amerikanske generalstaben? Og generalene i 
US-army står ikke til ansvar overfor norske statsrå- 
der. Det må forsvarsministeren vite — enten han 
kjenner til kupp-planene eller ikke. 

Bestemmer NATO også over vårt sivile overvå- 
kingsapparat? Militært er vi fullstendig underlagt 
NATO. 

Er vårt sivile beredskapsapparat også underlagt 
NATO — og kanskje til og med overgitt NATO? 

Er overvåkingen underlagt NATO 



«Den danske justisminister sa i 1967 til et forslag om 
inngrep mot politiets etterretningstjeneste at forslaget 
ville stride mot «vore NATO-forpngtelser». Kommentar? 

— Dette kjenner jeg ikke noe til, men jeg går ut fra at 
den danske justisministeren vet hva han snakker om». 

(Jens Haugland i intervju i Orientering, nr. 33 1970). 



Vi vet at Norge gjennom sitt NATO-medlemskap full- 
stendig er underlagt USA- og NATO-kontroll. Nor- 
ges forsvar er integrert i NATO's totalforsvar. Norge 
er også i fredstid underlagt et felles kommandosy- 
stem under et framskutt «forsvar» som bygger på, 
bruk av atomvåpen. Militærstrategisk er Norge gjort 
til ett av de viktigste områder i verden. Det er me- 
todisk bygd ut kontroll-, varslings- og sambandssy- 
stemer for NATO i Norge. Deler av vårt flyvåpen er 
alt i fred underlagt utenlandske generalers kontroll. 
Vi husker at U 2 — det amerikanske spionflyet — ble 
skutt ned over Sovjet i 1960. 

Denne hendelsen satte verdensfreden i fare og 
truet vårt lands sikkerhet. Flyet var på vei til Bodø. 
Daværende utenriksminister samt forsvarsminister og 
sjefen for Bodø flystasjon sa at de aldri hadde hørt 
om et slikt fly. Men de måtte etter hvert innrømme da 
det ble avslørt at «mannen i gata» i Bodø visste at 
spionflyet med den samme piloten, hadde vært i Bodø 
under forberedelser til spiontoktet. 

I dette tilfelle ble det avslørt ikke bare hvordan 
USA kan bruke, men også har brukt, norsk territo- 
rium egenmektig i et farlig spill. Hvor mye foregår 
som vi i detalj ikke vet? 

Vi omfavnes og oppslukes enda mer. Også på det 
sivile området. Som det heter i Mellbyeutvalgets 
kapitel 2: «Truselen mot vår sikkerhet»: 

«Det militære forsvar er blitt utvidet til et totalfor- 
svar hvor en lang rekke administrasjonsgrener på 
det sentrale, regionale og lokale plan er rykket inn i 
beredskapsarbeidet». Og «De (fremmede makter, les: 
Sovjet) er også sterkt interessert i opplysninger om 
politiske forhold, teknikk og vitenskap, næringsliv, 
kommunikasjoner, helsevesen, sosiale forhold m.v. og 
de søker ved propaganda og ved forskjellige former 
for infiltrasjon å undergrave forsvarsviljen og tilli- 
ten til myndighetene i vedkommende land. Man må 
regne med at de i en krisesituasjon vil drive sabo- 
tasjevirksomhet, og at en slik virksomhet blir forbe- 
redt i fred». Mørkeblått lyser ropene mot oss: — 

Hjelp oss, vi er truet. Overvåkingssystemet må styr- 
kes. Vi må handle i dag før det er for sent. 

Det har etter hvert kommet for en dag at sjefene 
for de respektive NATO-lands overvåkingspoliti del- 
tar på møter i NATO-hovedkvarteret. Norge er repre- 
sentert ved Gunnar Haarstad. Hva som gjøres på dis- 
se møtene kan vi bare gjette oss til. — Dette vil jeg 
ikke uttale meg noe om, sier Gunnar Haarstad selv. 
( Orientering nr. 40 1970). 

Det var en melding i danske aviser som kunne for- 
telle at den danske etterretningssjefen var blitt syk 
under et NATO-møte som fikk VS -representanten 
Svenn Kjær Rasmussen til å reise følgende spørs- 
mål til den danske justisministeren: «Vil ministeren 
nu bekrefte at politiets etterretningstjeneste udfører 
opgaver pålagt den som følge av Danmarks NATO- 
medlemskap? I sitt innlegg sa bl.a. Kjær Rasmussen: 

«Vi stiller disse spørgsmål, og vi rejser disse de- 
batter ud fra en oprigtig bekymring for den portion 
demokrati, vi dog har i Danmark. Derfor må vi 
vende os mod det statsautoriserede snageri af demo- 
kratiske grunde, og derfor ængstes vi virkelig for den 
rolle, som NATO stadig tydeligere har, nemlig at skul- 
le beskytte de privatkapitalistiske interesser i med- 
lemslandene. Vi har jo set, at selv det svageste tegn 
på, at sociale forandringer muligvis var på vej i et 
medlemsland, var nok til, at det pågældende med- 
lemsland fik en juntaregering i NATO-regie. 

På denne baggrund er det, at vi er foruroliget over 
danske etterretningsfolks rutinemæssige besøg i 
NATO-hovedkvarteret. Vi synes, det bør stå helt klart 
for befolkningen, at NATO-medlemskabet også betyder 
indgreb i de grundlovssikrede frihedsrettigheder, og 
derfor beder vi ministeren bekræfte, at politiets et- 
terretningstjeneste udfører opgaver, som er pålagt 
det som følge af Danmarks NATO-medlemskab. Vi 
synes, befolkningen må have krav på at vide, hvad 
det er, venstre, de konservative og socialdemokratiet 
i sin tid luskede os ind i». 

Og dette var justisministerens svar: 

«Det er en selvfølge, at Danmark som medlem af 
NATO må sørge for sikkerhedsbeskyttelse af oplys- 
ninger, der er af fælles interesse for NATO-landene. 
Regjeringen har pålagt politiets etterretningstjeneste 
at bistå med gennemførelsen og føre tilsyn med over- 
holdelsen af disse sikkerhedsmæssige foranstaltnin- 
ger inden for den civile statsadministration. Repræ- 
sentanter for politiets efterretningstj eneste deltager 
som naturlig følge heraf fra tid til anden i møder i 
NATO-hovedkvarteret om udarbejdelse og gennemfø- 
relse af fælles sikkerhedsbestemmelser og forholds- 
regler til beskyttelse af NATOs oplysninger og doku- 
menter». 

Hvilke opplysninger er av «felles interesse» for 
NATO-landene? På hvilken måte foregår denne «sik- 
kerhetsbeskyttelsen» av opplysninger. Disse viktige 
spørsmålene hoppet justisministeren behendig og lett 
over. 

— Vi fikk i hvert fall bekreftet fra justisministe- 
rens egen munn at sjefen for politiets etterretnings- 
tjeneste deltar på jevnlige, rutinemessige møter i 
NATO-hovedkvarteret, sa Kjær Rasmussen i et inter- 
vju i Orientering, (nr. 40 — 70). 

— Men hva som foregår på disse møtene får vi 
ikke vite noe om. Avsløringene gir mistanke om at 
våre hemmelige kartoteker står til rådighet for NATO, 
og vi har tidligere sett uheldige konsekvenser av 
sånn virksomhet. Det skyldtes ikke minst et hjelp- 
somt politi at nazistene var i stand til å foreta nøy- 
aktige planlagte massearrestasjoner under annen 
verdenskrig. 

— Fra VS's side har vi uttallige ganger forsøkt å 
finne ut hva som lå bak den daværende justisminister 
K. Axel Nielsens uttalelser i Folketinget om at «Dan- 
mark er også fortsatt medlem av NATO og har i den- 
ne egenskap forpliktelser som ikke kan oppfylles 
uten et arbeid som det etterretningstjenesten ut- 
fører.» 

— Den nåværende regjering insisterer på at den 
har sluttet med å registrere mennesker på grunn av 
lovlig politisk virksomhet. Derfor er det meget merk- 

verdig at en sivil dansk politimann deltar i rutine- 
messige møter i det militære NATO-hovedkvarteret, 
sa Svenn Kjær Rasmussen til Orientering. 

— Den danske justisminister vet vel hva han snak- 
ker om, sier den tidligere norske justisminister Jens 
Haugland. 

Og det er nærliggende å stille spørsmålet til våre 
hjemlige myndigheter. Hva gjør overvåkingspolitiets 
sjef på NATO-møter — regelmessig to ganger i året? 

Hvilke forpliktelser har vår sivile overvaking over- 
for NATO? 

I en NATO-blåbok Paul Henri Spaak utarbeidet i 
1960 heter det: «Det atlantiske samfunn bør innta 
en felles holdning i andre deler av verden, som Latin- 
Amerika og Midt-Østen». Vi skal altså til enhver 
tid mene det samme som våre allierte. Felles syn på 
hvem som er våre fiender, felles syn på hvem som er 
våre venner. Vår ideologi skal være den samme. Våre 
retningslinjer for det framtidige politiske arbeidet 
må og skal koordineres. 

Og derfor må det bli «et godt og tillitsfullt samar- 
beid mellom de organer som arbeider med spørsmål 
av største betydning for rikets sikkerhet». Altså mel- 
lom vårt sivile overvåkingsapparat — og det militære 
etterretningsapparat. 

Ifølge et dekret fra NATO-rådet i desember 1P56, 
ble USA's etterretningsvesen øverstkommanderende 
for all etterretningsvirksomhet i NATO-landene. (Who 
is who in CIA, s. 8). 

Følgelig også for det norske militære etterretnings- 
vesenet. 

I Norge er det opprettet et såkalt koordinerings- 
utvalg der etterretningssjefen, sikkerhetssjefen, sje- 
fen for overvåkingspolitiet og en embedsmann fra 
Utenriksdepartementet møter. 

I Mellbye-utvalgets innstilling av 12. mai 1967. he- 
ter det i en sammenfatning av kapitel IV: «Samar- 
beidet mellom etterretningstjenesten, sikkerhetstje- 
nesten og overvåkingstjenesten» bl.a.: — «Koordine- 
ringsutvalgets oppgaver blir å danne seg et totalbilde 

av den sikkerhetsmessige stilling til enhver tid og 
å koordinere arbeidet». 

I St. meld. nr. 89 -699/70: «Tilråding fra Justis- og 
politidepartementet av 15. mai 1970» har departe- 
mentet konsentrert den offentliggjorte delen av Mell- 
bye-utvalgets innstilling, men i sitats form bringer 
departementet utvalgets sammenfatninger. Med det 
siterte avsnitt har imidlertid noe merkelig skjedd. 
Ifølge departementet har utvalget «sammenfattet sitt 
forslag slik»: «....Koordineringsutvalgets oppgaver 
blir å danne seg et totalbilde av den sikkerhetsmessige 
stilling til enhver tid og følge med i sikkerhetsar- 
beidet i NATO-organene». (Vår uthv.) Ser man den 
lille, men åpenbare forskjellen? Hva kan det komme 
av? Har departementet gjort en regelrett blunder og 
offentliggjort litt av den hemmeligstemplede delen 
av Mellbye-utvalgets innstilling? Interessant er det i 
alle fall. I en 35-sider lang innstilling og i en 19 sider 
lang stortingsmelding er dette det eneste man 
kan lese seg til om overvåkingstjenestens forhold til 
NATO. 

Men via andre kanaler har man allikevel fått vite 
mer om disse forbindelseslinjene. 

Lorenzo-saken i Italia er i så måte avslørende. Vi 
siterer Informations Roma-korrespondent, Karin Me- 
lega, 20/10 1969: 

«Den italienske generalen og sjefen for etterret- 
ningstjenesten Giovanni de Lorenzo har i en rett- 
sak i Rom erklært at det italienske etterretningsve- 
sen ifølge en hemmelig bestemmelse i NATO-over- 
enskomsten er forpliktet til å føre kartotek over alle 
politikere, industriledere og folk i ledende stillinger 
i administrasjonen. At NATO gjennom de nasjonale 
etterretningstjenester samler opplysninger om delta- 
, kerlands politikere og andre ledende personer i sam- 
funnet kan vel neppe overraske noen, men det er 
sensasjonelt at opplysningene kommer fra en for- 
henværende etterretningssjef. Avsløringene er kom- 
met fram under en injuriesak reist av de Lorenzo 
mot to journalister i ukeavisen L'Espresso og mot 
general Gaspari. De er anklaget for å ha framsatt 

påstander om at de Lorenzo skulle ha planlagt mili- 
tær maktovertakelse i Italia sommeren 1964, og at 
han skulle ha benyttet etterretningstjenestens karto- 
teker som personlig politisk pressmiddel. 

Dette er den annen injuriesaken de Lorenzo på 
identisk grunnlag har reist mot journalister ved 
LEspresso. For to år siden ble hele den merkelige 
historien som ennå ikke er klarlagt — behandlet i 
en oppsiktvekkende sak mot daværende sjefredaktør 
Scalfari og en journalist. Under saken framkom så 
graverende opplysninger om de Lorenzo at den of- 
fentlige anklager i en oppsiktvekkende tale trakk an- 
klagen mot de to journalistene tilbake, og i stedet 
anbefalte at det ble reist sak mot de Lorenzo på 
bakgrunn av journalistenes beskyldninger. På tross 
av dette fulgte dommeren den sivilrettslige anklage 
og dømte journalistene hver til ett og ett halvt års 
fengsel. Dommen avholdt ikke L'Espresso fra å fort- 
sette med sine beskyldninger, og de Lorenzo har nå 
måttet anlegge ny injuriesak hvorunder hans inn- 
rømmelser av at det var for NATO han utspionerte 
de italienske politikere er framkommet. Det skjedde i 
følgende replikkskifte: 

Forsvarets advokat: — Men De førte kartotek over 
regjeringen? 

de Lorenzo: — Det er et usympatisk uttrykk. Jeg 
«undersøkte», ifølge nasjonale- og NATO-bestemmel- 
ser. I hvert departement har NATO et kontor til 
dette formål. Det ble laget et kartotekkort over en- 
hver person som skulle ha et regjeringsembete eller 
en ledende stilling. Det er det dekning for i en hem- 
melig NATO-bestemmelse. 

Den offentlige anklager: — Foretok De undersø- 
kelser på grunnlag av konkrete mistanker eller i den 
hensikt å avverge eventuelle ukjente farer for fram- 
tiden? 

de Lorenzo: — De som ble oppført i kartoteket var 
ikke mistenkte. Det var enten folk som skulle an- 
settes under NATO eller personer som inntok betyd- 
ningsfulle stillinger. 

Forsvaret: — Det er blitt offentliggjort fotokopier 

av dokumenter med Deres underskrift hvorav det 
framgår at etterretningstjenesten betaler betydelige 
pengesummer til politikere. Hva har De å si til dette? 

de Lorenzo: — Intet. En politisk — militær hem- 
melighet. 

Forsvaret: — Hvem har fastslått det? 

de Lorenzo: — Det har jeg. For øvrig er alt som 
har med etterretningstjenesten å gjøre hemmelig. 

I øyeblikket foretar Parlamentet en undersøkelse av 
de Lorenzos politisk-militære virksomhet. Tidligere 
har det vært en militær undersøkelse som førte til at 
han ble tvunget til å tre tilbake fra alle militære verv. 

— Vi er forpliktet ifølge en hemmelig NATO- 
overenskomst å føre våre kartoteker, sa de Lorenzo. 

— Et inngrep mot politiets etterretningsvirksom- 
het ville stride mot våre NATO-forpliktelser, sa den 
danske justisministeren. 

Nå begynner man kanskje å skjønne hvorfor også 
sjefen for den norske overvåkingstjenesten drar på 
NATO-møter. 

I hvilken grad samarbeider overvåkingspolitiet med 
fremmede lands ambassader? Flere opplysninger vi 
har fått i hende gir oss grunn til å tro at dette 
samarbeidet er ganske omfattende: 

En student skulle søke visum til USA og kom til 
den amerikanske ambassaden i Oslo. 

— Men De er jo ikke særlig amerikanskvennlig, sa 
den amerikanske ambassadefunksjonæren i det han 
dro fram et fotografi tatt utenfor den amerikanske 
ambassaden under en demonstrasjon. På dette bildet 
kunne man se studenten. 

Historiene om flere av våre sjøfolk som er nektet 
adgang til USA p.gr.a. av forbindelse med «kom- 
munister «taler også sitt tydelige språk. 

Og i det franske ukebladet Le Canard Enchaine' 
heter det 3. mai 1967: «I USA's ambassade i Paris 
f.eks. finnes det kartoteker utarbeidet av det fran- 
ske politi om franske statsborgere». Og det hele er 
i grunnen logisk. Siden det er hjemmel for overvå- 
king i en NATO-overenskomst, har selvsagt også 

USA adgang til NATO-landenes forskjellige overvå- 
kingsarkiver. 

I 1968 kom øst-tyskeren Julius Maders bok: «Hvem 
er hvem i CIA». De opplysningene boken inneholdt, 
ga flere grunn til å spørre om den amerikanske am- 
bassade i Oslo fungerer som et senter for CIA's virk- 
somhet i Nord-Europa? Norge danner nord-flan- 
ken i NATO: På Kolsås ligger NATO's nord-komman- 
do, og det samlede antall CIA-agenter som har vært 
stasjonert i Oslo i de siste årene, er betydelig høyere 
enn de tilsvarende tall for Danmark og Sveriges ved- 
kommende. Den tidligere amerikanske ambassadøren 
i Norge, Margareth Joy Tibbets, hadde f.eks. gjennom 
en årrekke vært tilknyttet CIA. 

I hvilken grad CIA samarbeider med overvåkings- 
politiet i Norge, eller hvordan kompetanseforholdet 
mellom CIA og dette er, vet vi lite om. Vi har imidler- 
tid lyst til å trekke fram et eksempel fra Danmark 
som kan bidra til å kaste litt lys over sammenhen- 
gen. 

Vi siterer Information — 26/6 1970: «Ekstrabladet 
kunne i forgårs meddele at utenriksminister Hartling 
hadde tilbakeholdt en meddelelse om ambassadør 
Vasechs avhopping fordi Washington og CIA var de 
første som skulle ha beskjed. Det ble dementert av 
Hartling i TV. Hva skulle han ellers gjøre? I etter- 
retningssaker følger man ikke den samme rettsprak- 
sis som i andre saker. Hva han ikke dementerte var at 
Vasech i øyeblikket forhøres på livet løs av folk i 
CIA . 

Altså, utenriksminister Hartling: Ambassadør 
Vasech hoppet av til Danmark ikke til CIA. Dersom 
ambassadøren har lyst til å stille seg til disposisjon 
for forhør fra CIA er det naturligvis i orden, rnen det 
er ikke til å fatte at CIA skal være den første in- 
stans som blir satt i gang med å arbeide med saken 
som bare hadde vært under denne organisasjonens 
arbeidsfelt om Christiansborg hadde vært et under- 
kontor under den. Det er det vel ikke, herr Utenriks- 
minister?» 

Vi husker ennå Kejsergade-saken i Danmark. Alle 

avisene og bladene som ble inndratt, personene det 
ble reist tiltale mot, for — som det het — «å ha 
avslørt hemmelige lyttestasjoner.» 

Det kom nemlig for en dag at man på en rekke ste- 
i Danmark, bl.a. i Kejsergade, hadde hemmelige 
NATO-lytteposter rettet mot utenlandske ambassa- 
der. 

Lukker rett og slett myndighetene i NATO-lande- 
ne øynene for det som skjer, eller er det begrenset 
det de vet eller får vite? 

Om de «liknande planene som finst i alle vestlege 
land», sa Jens Haugland til Orientering (nr. 33 1970): 
«Den enkelte fagstatsråds kjennskap til slike planer 
er begrenset for å si det forsiktig». 

Spørsmålet blir da dette: Hvem har kjennskap til 
disse tingene i Norge? Ikke fagstatsrådene, ikke 
Stortinget, ikke den vanlige mann, ikke norsk pres- 
se? Hvem vet egentlig hva? Hvem bestemmer 
hvor? 

Det er ikke så vanskelig å gjette seg til at den 
hemmeligstemplede delen av Mellbye-utvalget gir 
noen svar her. Bl.a. svar på forholdet mellom den si- 
vile overvåkingen i Norge og NATO. Men denslags er 
ikke for «vanlige folk». 

Vi tror «vanlige folk» f.eks. skulle ha interesse av 
å få vite i hvor stor grad NATO kan hente og få 
opplysninger fra overvakingspolitiets arkiver på Vic- 
toria Terasse. 

Mellbye-utvalget 



Mellbye-utvalget ble nedsatt for å renske opp i 
en rekke uheldige forhold omkring sikkerhetstjenes- 
ten i Norge. Men å komme med en reell karakteri- 
stikk av utvalgets konklusjoner er rett og slett umu- 
lig fordi store deler av innstillingen er hemmelig- 
stemplet. 

«Ifølge sakens art forelå det i innstillingen en del 
opplysninger som ikke kunne offentliggjøres. Innstil- 
lingen var derfor gradert «Hemmelig» og var utfer- 
diget i 16 nummererte, stensilerte eksemplarer». 
(St.meld. nr. 89 1969—70). 

En av de alvorligste svakhetene ved en innstilling 
som sier seg å skulle rydde opp — og skape klarhet, 
er at de offentliggjorte formuleringene er uhyre run- 
de og intetsigende. 

La oss f. eks. ta punkt 5: «Overvåkingspolitiets hem- 
melige arkiver og registre». Her heter det: 

«Utvalget har uttalt at et sentralt punkt i den of- 
fentlige omtale av og kritikk mot politiets overvå- 
kingstjeneste har vært at det skal eksistere kartotek 
eller registre der gode nordmenns navn forekommer. 
Det har vært hevdet at det finner sted en utstrakt 
politisk kartlegging hvor overvåkingspolitiet katalo- 
giserer alle opposisjonelle syn på utenrikspolitikken 
og på gangbar regjeringspolitikk for øvrig». 

Og selvfølgelig venter man seg nå en klargjøring. 

Skjer slik politisk kartlegging — eller skjer den 
ikke? 

«I denne forbindelse gjør utvalget oppmerksom på 
at etter overvåkingsinstruksen skal de opplysninger 
som innhentes, ordnes systematisk i egne arkiver med 
registre til bruk utelukkende for overvåkingstjenes- 
tens personell. Opplysningene skal følgelig behandles 
som graderte dokumenter». — «Det er bare en eneste 
arkivseksjon som inneholder opplysninger om perso- 
ner av overvåkingsmessig interesse, det såkalte «sak- 
arkiv». 

«Sakarkivet»? Hva kvalifiserer en person til å 
komme der? 

Selv ga høysterettsadvokat Mellbye uttrykk for i et 
intervju i Dagsrevyen (18/9 — 1967) at politiske oppfat- 

ninger ikke er grunn til registrering. Man kom ikke 
i «sakarkivet» av den grunn. Det måtte «politisk 
handling til». 

22/9 1967 spør Tone Thiis Schjetne i Dagbladet hva 
«politisk handling» betyr. 

Mellbye svarer arrogant følgende: «Det kan ikke 
være rimelig tvil om hva handling i denne sammen- 
heng betyr». 

I samme avis noen dager senere skriver professor 
dr. juris Torstein Eckhoff: «Mellbyes uttalelse om at 
politiske handlinger blir overvåket, gir næring til 
den frykt mange har for at begreper som «femte- 
kolonne-virksomhet» og «potensiell sikkerhetstrusel» 
blir gitt en temmelig vid fortolkning av overvå- 
kingspolitiet. Hvis frykten er ugrunnet, burde man 
berolige oss ved å gi skikkelige opplysninger om over- 
våkingspolitiets virksomhet». 

Det kom aldri noe svar fra Mellbye. 

Men vi fikk altså vite at «politisk handling» kvali- 
fiserer en til å komme i «sakarkivet». Og så får da 
hver og en reflektere over hva politisk handling måtte 
være. 

En ting er imidlertid sikkert — ifølge Mellbye-ut- 
valget — sakarkivet er «nødvendig hvis overvåkings- 
tjenesten skal kunne klare sine oppgaver». 

Det er berettiget grunn til å tro at nærmere 10 000 
personer pga. «politisk handling» finnes i «sakarki- 
vet». 



4. april 1968 holdt Mellbye et lengre foredrag i 
juristforeningen. Mellbye kommenterte debatten om 
arkivene og kunne fortelle at når folk ble eldre ble 
de slettet fra kartotekene. (Dagbladets referat 8/4 
1968). På møtet kom det ellers fram at man fra tid 
til annen avsier rettskjennelser for telefonavlytting 
uten at de mistenkte som i normale saker får komme 
til orde. Og Dagbladet kommenterer dette slik på le- 
derplass: 

«Det risler unektelig kaldt nedover ryggen på en, 
når en tenker på at man kan figurere som siktet i et 

rettsmøte uten å vite det, og at det endog er drøftet 
å oppnevne forsvarer som skal operere i hemmelighet 
for sin egen klient». 

Mellbye-utvalget er i enda større grad enn før inn- 
stilt på å utelukke pressen fra å få informasjoner om 
spionsaker. 

«Hemmelige fengslinger, hemmelige opprullinger, 
skal kunne pågå, uten at offentligheten får vite stort 
annet enn det som den øverste påtalemyndighet 
finner det for godt å sende ut i en bulletin» (Dagbla- 
det). 

«Mellbye-utvalget har gjennomgått arkivutklipp fra 
pressen og konstaterer at når Overvåkingspolitiet 
uttaler seg kommer det sjelden noe godt ut av det». 
(Mellbye) 

Vi spør med Dagbladet: «Er dette det norske folks 
politiske vilje? Finner Stortinget at dette virkelig er 
så nødvendig som det sies? Her står man overfor den 
situasjon at ikke engang Stortingets medlemmer kan 
få full adgang til det bakgrunnsmateriale som på- 
beropes. Ikke engang våre valgte og lovgivende re- 
presentanter får adgang til Mellbye-utvalgets stoff». 

Det er ikke helt sant. Noen håndplukkede menn 
får anledning til å lese og vurdere også den hemme- 
ligstemplede delen av Mellbye-utvalgets innstilling. 
Men om det norske folk — eller alle våre folkevalgte 
noen gang får et innblikk i hysj -hysj -virksomhetens 
fulle omfang — er mer enn tvilsomt. 

På det parlamentariske plan skulle Mellbye-utval- 
gets innstilling lide en interessant skjebne. 

Innstillingen ble altså levert Stortinget 12. mai 
1967. Men bare deler av denne ble gjort offentlig til- 
gjengelig. 

Det skulle gå fem år fra innstillingen ble levert 
til Stortinget behandlet den. Saksgangen gjennom 
disse fem årene er ikke mindre interessant. 

Det hadde selvsagt vært nærliggende at Stortingets 
justiskomité — overvåkingspolitiet sorterer under de- 
res arbeidsområder — skulle kikke nærmere på den 
offentlige — og hemmeligstemplede delen av Mell- 
bye-utvalgets innstilling. 

Men i et stortingsmøte 5. oktober 1970 tale innstil- 
lingen raskt klubbet inn i den utvidede utenriks- og 
konstitusjonskomiteen under en rutinemessig be- 
handling. Stikk i strid med all tidligere praksis. 

— Jeg var rett og slett ikke klar over at saken i det 
hele tatt kom opp, uttalte Arne Kielland til Oriente- 
ring (nr. 6,1971). 

Og en enstemmig justiskomité reagerte raskt. Den 
sendte et brev til Stortingets Presidentskap, der man 
ba om å få bli representert i den utvidede utenriks- 
og konstitusjonskomiteen under behandlingen av den 
saken. 

Jens Haugland sa det slik til Orientering: — Jus- 
tiskomitéen slår fast at politiet — her overvåkings- 
politiet — hører inn under justiskomitéen. Mellbye- 
utvalgets innstilling — st.meld. 89 — gjelder for en 
stor del politiets overvåkingstjeneste. — I brevet skri- 
ver vi at vi er klar over at denne saken ikke er drøf- 
tet ennå. Så sånn sett skulle det ikke være noe i veien 
for at denne saken kommer til den komiteen hvor den 
rettmessig hører hjemme, sa justiskomiteens for- 
mann Jens Haugland. 

Svaret kom raskt fra President Ingvaldsen. Og 
svaret var negativt. 

Professor Torstein Eckhoff kommenterte denne 
merkelige saksbehandlingen slik til Orientering 
(nr. 6,1971): 

— Den reelle grunnen til overflytningen tror jeg er 
at justiskomitéen ikke blir sett på som pålitelig nok 
med sine to-tre NATO-motstandere. 

Og sett fra et NATO-vennlig synspunkt var det 
selvsagt mye behageligere og «sikrere» og behandle 
denne saken i en komité bestående utelukkende av 
NATO-troende. Følgelig ble saken tatt opp i den ut- 
videde utenriks- og konstitusjonskomiteen. 

Høyre-mannen Paul Thyness ble saksordfører. 

Også innstillingen fra den utvidede utenrikskomi- 
teen var en skuffelse. Alle vesentlige spørsmål ble 
stående ubesvart. 

Det gjaldt overvåkingspolitiets forhold til NATO — 
og eventuell integrasjon i denne militæralliansen. 

Det fantes ikke en setning om dette i komiteens 
innstilling. 

Det gjaldt sannheten omkring overvåking av poli- 
tisk karakter som fra komiteens side bare gjem- 
mes bak byråkratiske og tåkeleggende formulerin- 
ger. 

Slik lød det fra utenrikskomitéens hånd: «Et sen- 
tralt punkt i den offentlige debatt om overvåkings- 
tjenesten har vært formodningen om at det finner 
sted en omfattende kartlegging av personer med et 
politisk syn som avviker fra myndighetenes». 

Og finner så slik kartlegging sted eller ikke? Ko- 
miteen svarer: 

«Utvalget har drøftet dette spørsmål og kommet til 
at det må være Regjeringens oppgave å fastsette i 
hvilken grad politisk aktivitet skal være av over- 
våkingsmessig interesse, og holde de regler som gis 
under stadig revisjon». 

Dette betyr altså at Stortinget er fullstendig uten 
kontroll med de regler og retningslinjer som over- 
våkingspolitiet skal arbeide etter når det gjelder 
«politisk overvåking». 

Vi siterer videre fra innstillingen: 

«Departementet mener at instruksen for overvå- 
kingspolitiet bør fastslå at det ikke skal foretas over- 
våking og registrering bare på grunnlag av medlem- 
skap i en politisk organisasjon, eller lovlig politisk 
virksomhet i seg selv, uansett politisk farge». 

«Komiteen vil understreke at det eneste kriterium 
for iverksettelse av overvåking er mistanke om at det 
treffes forberedelser til eller foretas eller gis støtte til 
straffbare handlinger rettet mot Rikets sikkerhet». 

Nå må vel den ønskede avklaring og presisering 
endelig komme! Hvem kan bli «mistenkt» for straff- 
bare handlinger rettet mot «rikets sikkerhet»? Hva 
menes med «forberedelser» til slike handlinger? 

«Ut fra det må det være klart at politisk virksom- 
het alene ikke kan være grunnlag for å iverksette 
overvåking». 

Hva menes så med «politisk virksomhet alene»? 

Betyr denne formuleringen at medlemskap i f.eks. 
SF ikke gir grunnlag for overvåking? 

Komiteen svarer: «Det bør imidlertid heller ikke i 
et politisk medlemskap eller i politisk virksomhet for 
øvrig ligge en beskyttelse mot at overvåking iverk- 
settes». 

Mer uklart og tåkeleggende kan det vel vanskelig 
sies. 

Debatten om overvåkingspolitiets virksomhet kom 
opp i Stortinget 27. april -72. Før dette hadde imidler- 
tid hele justiskomiteen vært på befaring i overvåk- 
ingspolitiets hovedkontor på Victoria Terrasse. 

Arne Kielland (SF) kommenterte dette besøket 
slik i debatten: — Dette besøket gjorde meg ikke 
roligere på de punkter hvor jeg hadde spørsmål å 
stille. Derfor ba jeg saksordføreren, hr. Thyness, om å 
få se den hemmeligstemplede delen av Mellbye-utval- 
gets innstilling. Også denne gjennomlesingen styrket 
inntrykket av at det foregår, eller kan foregå, ting 
som ikke bare virker beroligende». 

Mens saksordføreren, Paul Thyness, i sitt innlegg 
talte i vante og runde formuleringer som ikke sa noe 
som helst nytt, forsøkte Arne Kielland å få klarhet i 
overvåkingstjenestens forhold til NATO. Han sa bl.a.: 
«Både meldinga og tilrådinga fra komiteen unnlater 
så vidt jeg kan se, å si noe om betydningen av NATO- 
medlemskapet for overvåkingstjenestens del. 

Dette er vel egentlig oppsiktvekkende, og det er 
ganske sikkert feilaktig eller tilslørende. Alle vil inn- 
se at kontakten må være der i en eller annen form, 
fordi vi har gått inn i en allianse med den type for- 
pliktelser som NATO kjenner på ulike felt. Graden 
av samordning med andre NATO-land på ikke-mili- 
tære felt kan få betydning for hvordan folk vil be- 
dømme risikoen samtidig med fordelene ved å stå i 
denne alliansen». 

Daværende justisminister Oddvar Berrefjord karak- 
teriserte Kiellands spørsmål som «en provokasjon», 
men Berref jords svar bare bekreftet ytterligere at det 
er konkrete forbindelseslinjer mellom vår sivile over- 
våking og NATO: 

«Jeg vil gjerne om dette med NATO-samarbeidet 
si at det samarbeidet som Norge er med i innenfor 
NATO, selvsagt også omfatter en del av de felter som 
politiets overvåkingstjeneste og den militære sikker- 
hetstjeneste er ansvarlig for». 

At svaret var såpass uklart er ikke egnet til å 
overraske noen, men det var sikkert til stor tilfreds- 
het for de fremmøtte tjenestemennene fra overvå- 
kingspolitiet som besatte store deler av diplomatlosje 
og storting sg alleri. 

Arne Kielland reiste også spørsmål omkring ruti- 
nen med rettslig telefonavlyttingstillatelse: «Er det 
i Trondheim, Bergen og Oslo hovedsakelig byrettens 
dommere som blir brukt? Er det en dommer, eller 
roterer denne ordningen? Må det fullmakt til i hvert 
enkelt tilfelle, eller gis det carte blanche for kor- 
tere eller lengre tid?» 

Berrefjords svar: «A gå i detaljer om dette skulle 
være unødvendig.» 

Kielland tok også opp spørsmålet om graden av 
kartlegging i hemmelige registre av folk med visse 
holdninger og handlinger. «Har saksordfører og har 
hele komiteen bedt om å få se det såkalte saksarki- 
vet, slik at de sjøl har kunnet avkrefte eller få be- 
kreftet graden av politisk kartlegging og premissene 
for den? Er tallet på registrerte i dette arkivet så 
lite eller så stort at det har vært grunn til ytterligere 
sjekking? Er det 10, er det 100, er det 1000 eller 10 000 
som står der. 

Ikke noe svar til Kielland. 

I innstillingen fra den utvidede utenriks- og kon- 
stitusjonskomiteen gikk man inn for et utvalg som 
skulle «kontrollere» overvåkingen. 

Kjelland kommenterte dette forslaget slik: «Minst 
en av de tre (i kontrollutvalget) bør — ha vesentlige 
motforestillinger mot den rådende sikkerhets og 
utenrikspolitikk som landet fører. Bare når dette kra- 
vet blir oppfylt, enten vedkommende er stortingsre- 
presentant eller ikke, har vi fått en kontroll med den 
hemmelige overvåkingstjenesten som er slik at den 



107 



under omstendighetene tilfredsstiller et minimum av 
balansert truverdighet. 

Vi er et lite land uten maktpolitiske ambisjoner, 
iallfall ikke i Vest- og Øst-Europa. Men vi er med i 
et større spill, og da blir en overvåkingsstyrke på vel 
200 mann plutselig betydningsfull», sa Kielland som 
satte fram dette forslaget: «Kontrollutvalgets sam- 
mensetning bør være slik at vesentlige motforestil- 
linger til den aktuelle sikkerhets- og utenrikspolitikk 
er representert.» 

Forslaget som av Guttorm Hansen (A) ble kalt 
uantakelig fikk fem stemmer da det kom opp til vo- 
tering. 

Konklusjonen etter stortingsdebatten 27. april må 
bli denne: Det ble ikke skapt noen klarhet i de vik- 
tigste spørsmålene i forbindelse med hysj -hysj -poli- 
tiets virksomhet. 

Fortsatt vil det kunne arbeides i fred uten ubeha- 
gelig innblanding fra noe hold. 

I november 1972 ble det parlamentariske kon- 
trollutvalget nedsatt, og utvalgets sammensetning 
minner mistenkelig om de berømmelige bukkene som 
skal passe på havresekkene. 

De tre i utvalget: Fylkesmann Gunnar Hellesen, 
tidligere forsvarsminister i Borten-regjeringen, Høy- 
re-mann og selvfølgelig varm NATO-tilhenger. 

Lærer Margit Tøsdahl, — tidligere stortingsrepre- 
sentant for DNA. NATO-tilhenger. Utmerket seg ikke 
på noen spesiell måte i sin tid på stortinget — og 
må i denne sammengheng regnes som politisk svak. 

Høyesterettsdommer Jens Chr. Mellbye — man- 
nen bak Mellbye-utvalget. Sterk forsvars/NATO-venn 
og meget konservativ. Han hadde i 1969 21 fremtre- 
dende verv innen det private næringsliv. 

Ved siden av bl.a. verv i Bergens Privatbank, Gjen- 
sidig/Glitne, er han formann i Foreningen for In- 
dustriell Rettsbeskyttelse. Og Mellbye er langt mer 
interessert i å beskytte industrien enn enkeltper- 
soners rett til f .eks. å drive politisk arbeid. 

Dette var altså personene som skal passe på at 
etterretningsvirksomheten går skikkelig for seg i 
NATO-Norge. 

Det lover ikke særlig godt. 



109 



Skremmende fra Aulie-utvalget 



Om en tid kommer Aulie-utvalgets innstilling — som 
tale levert november 1970 — opp til behandling i 
Stortinget. Dersom denne blir vedtatt uten vesentlige 
endringer, betyr det at politiet — også overvåkings- 
seksjonen — vil få enda friere spillerom. 

Den 27. november 1970 presenterte VG Aulie-utval- 
gets innstilling om en omorganisering av politiet un- 
der titlene: «lynhurtige avgjørelser skal kunne tas» 
og «politiet ut av byråkratiet». 

Ifølge Aulie-utvalget skal vi få en rikspolitisjef som 
toppfigur i et sentralt og frittstående politidirekto- 
rat — med adgang til å disponere politistyrker over 
hele landet. Det skal bli fem regionalsentraler for- 
delt på de største byene i hver landsdel. Under politi- 
sjefen skal det sortere avdelinger for kriminalpoliti, 
overvåking, fremmedkontroll, utrykking m.m. Under 
regionalpolitikamrene skal resten av de 53 politimes- 
terembedene fordeles. 

Hvorfor går Aulie-utvalget inn for en så dyptgri- 
pende omorganisering av politiet? Hvorfor skal «lyn- 
hurtige» avgjørelser tas? 

Komiteens egen begrunnelse er klar nok: Det gjel- 
der nemlig å «akte på visse tendenser i tiden som 
kan komme til å kreve ikke bare en viss aktivisering, 
men en reell strukturrasjonalisering av politiet. Blant 
disse tendenser har man merket en farsottlignende 
spredning verden over av visse periodiske tilløp til 
uro. 

Dette kan ha sammenheng med den sterkt øken- 
de og hurtige kommunikasjon landene imellom, men 
kanskje mest med utviklingen av nyhetsformidlingen 
gjennom massemedia Det går ikke lang tid mel- 
lom meldingene om bombeattentat i offentlige byg- 
ninger, om angrep på eller trusler mot ambassader, 
om flykapringer, om gateopptøyer eller demonstra- 
sjoner, lovlige eller ulovlige, av mer eller mindre al- 
vorlig karakter. Undertiden ser man at slike smitt- 
somme fenomener blir satt i sammenheng med ak- 
tuelle generasjonsmotsetninger som påståes å være 

mer dyptgående i dag enn i tidligere tider. Men der 
er også andre gruppekonstellasjoner i det moderne 
samfunn som kan bidra til uroen». 

Juristen Tove Stang Dahl kommenterer dette slik i 
«Lov og Rett» nr. 4, 1972: «Denne sammenblanding 
av likt og ulikt og det forenklede samfunnssyn og 
verdensbilde som her kommer til uttrykk, er påtren- 
gende nok. Alvorligere er hvem det er som lever i det- 
te bildet. Når politiet har denne oppfatningen, er det 
selv nærmest til å skape den om til virkelighet. 
Samfunnsfenomenene kan defineres og omtolkes på 
slik måte at kontrolltiltak og skjerpet beredskap blir 
det uunngåelige resultat. 

Dette vil kunne skje på flere plan: Det ene skritt 
tar det andre, til man får rett i sin påstand om situa- 
sjonen — at dette er «massive samfunnsproblemer 
som over en bred front må antas å ville vokse i alle 
land i overskuelig fremtid». 

Oppfatningen om en økende samfunnsuro og nød- 
vendigheten av å ruste seg mot den via et sentralisert 
og uavhengig politi, er også alvorlig fordi den leder 
tankene til de ulykksalige erfaringene med det beryk- 
tede statspolitiet fra 30-årene. Det ble brukt under 
større arbeidskonflikter til å beskytte streikebrytere 

og å knekke demonstrasjoner» «Aulie-utvalgets 

forenklede oppfatninger om samfunnsutviklingen og 
dets uttalelser om behovet for forsterket politiser- 
vice med øvede mannskaper når det skjer «masse- 
tilstrømning av folk til et begrenset område, periode- 
vis eller spontant», gir grunn til aktsomhet», skri- 
ver Tove Stang Dahl bl.a. 

Aulie-utvalgets innstilling betyr at politiet i realite- 
ten vil få en mektigere og friere stilling enn før. 

For å skape «ro og orden» kan politidirektoratet 
legge opp den politikk det selv finner mest «effek- 
tivt». Man kan i enda større utstrekning enn i dag 
selv tolke hvem som må betraktes som fiende av 
staten — og dermed kunne bli gjenstand for «politi- 
messig overvåking». 

Tove Stang Dahl skriver da også: «Det er lagt 

opp til en oppsiktvekkende vid myndighet for riks- 
politisjefen, på bekostning av de lokala myndighe- 
ter og utenfor rekkevidden av viktige deler av den 
konstitusjonelle og parlamentariske kontroll». 

Kartlegging av overvåkingspolitiet 



«Byråsjef Otterbech i Justisdepartementet. Eksisterer det 
opplysninger over mange som er ansatt i overvåkingspo- 
litiet i Norge? 

— Vi har ingen slik oversikt her». 

(Intervju i Orientering, nr. 17 1971). 



I McConnel-planens punkt e) het det at det mate- 
rialet etterretningssjefen i vedkommende NATO-land 
har samlet inn, skal stilles til de amerikanske styrke- 
nes disposisjon. Dette skal skje «i den utstrekning 
den amerikanske øverstkommanderende forlanger». 

I dag kartlegger overvåkingspolitiet legal politisk 
opposisjon mot den eksisterende utenriks- og mili- 
tærpolitikk. 

Hvor mange er de som fører norske borgere inn i 
hemmelige arkiver og stiller disse til disposisjon for 
USA og NATO? «Overvåkingstjenesten har et antall 
distriktssentraler rundt om i landet og avdelinger 
ved praktisk talt alle politikamre». (Mellbye-utvalget). 

I hvilken grad eksisterer det kontroll med denne 
hysj -hysj -virksomheten? 

Er overvåkingspolitiet blitt en stat i staten? 

Ved overvåkingssentralen i Oslo sitter man i hvert 
fall helt uforstyrret. Behøver ikke svare på noen 
spørsmål. Bare i Oslo arbeider 77 mann med et 
lønnsbudsjett på 22 millioner kroner med overvå- 
kingssaker. 

Hvor mange som samlet arbeider med dette på 
landsbasis er det ingen parlamentarisk kontrollerte 
organer som vet. 

— Det har vi ingen oversikt over her, sa byråsjef 
Otterbech i Justisdepartementet til Orientering (nr. 
17,1971). o 

— For å få en slik oversikt må man ringe det en- 
kelte politikammer. Det er nemlig det enkelte poli- 
tikammer som disponerer sine styrker. 

Og Orientering gjorde det våren 1971. I et for- 
søk på å kartlegge overvåkingspolitiets omfang. 

Ti politimestre ble oppringt. Og i fem tilfelle ga 
politimestrene tallene uten videre. De resterende fem 
nektet. 

Her er smakebiter fra ringerunden: 

Oslo: Politimester Gjerde fortalte at man ved over- 
våkingssentralen i Oslo hadde ansatt 77 mann. 

Drammen: En blid politimester kunne fortelle at 12 
mann var engasjert med slik virksomhet samtidig 

som de også arbeidet i fremmedpolitiet. — Utstedte 
pass og lignende ting. 

Trondheim: «8 mann er avsatt til slikt arbeid». 
(Politimesteren) 
Stavanger: 4 mann og en reserve. (Politimesteren) 
Porsgrunn: — Vi er tildelt to mann. (Politimeste- 
ren) 

I Bergen sitter tidligere sjef for Overvåkingspo- 
litiet, Asbjørn Bryhn som sjef for politiet. 

Han var meget arrogant, unngikk hele spørsmålet 
og svarte: — Her i Bergen arbeider hele styrken på 
400 mann med politiovervåking. Det er politiets opp- 
gave det. 

Orientering kunne likevel opplyse sine lesere om at 
20 personer er avsatt til slik virksomhet i Bergen. 

Dersom Asbjørn Bryhn fremdeles spekulerer på 
hvordan vi fikk tak i tallene fra hans politikammer, 
vil vi benytte denne anledningen til å fortelle ham 
det. 

Årsberetningen for Bergen Politikammer, 1970, 
oppbevares på Universitetsbiblioteket i Oslo, og her 
finner man tallene for overvåkingsbemanningen i 
Bergen. 

Her er kommentarene fra politimestrene som nek- 
tet å gi opplysninger: 

— Jeg er forbløffet over at noen har gitt Dem 
disse tallene, sa politimester Bjørn Heggelund i 
Tromsø. 

— Vi har 39 tjenestemenn her oppe og disponerer 
disse etter behov. Og det er en intern sak. 

— Når ikke overvåkingspolitiet sentralt vil gi Dem 
disse tallene på landsbasis, finner jeg det noe tvil- 
somt at en politimester skal offentliggjøre dette, 
uttalte politimester Vahl i Narvik. 

Politimesteren i Skien, Sverre Tveit: 

— Dette er et internt anliggende som offentlighe- 
ten ikke har noe med. 

— Mener De at de andre politimestrene som har 
gitt oss tall har gjort seg skyldig i en tjenestefor- 
sømmelse? 

— Har jeg sagt det? Hvordan kan De legge 
slike ord i munnen på meg? 

— Jeg legger ingen ord i munnen på Dem. Jeg bare 
stiller konkrete spørsmål som jeg håper å få svar på. 

— Det er vår egen sak hvordan vi ønsker å dispo- 
nere våre styrker. 



Orientering kommenterte ringerunden slik: «Her 
flyter det i sannhet. Enkelte kan uttale seg til pres- 
sen. Andre er «forbløffet» over at slik kan gjøres. 

Og ekspedisjonssjef Andreas Irgens ble i sakens 
anledning intervjuet av Orientering: 

— Hvordan kan det ha seg at enkelte politimestre 
kan svare på hvor mange som arbeider innen over- 
våkingspolitiet, mens andre ikke vil svare. Har ikke 
Justisdepartementet noen lovregel her? 

— Vi har ingen regel her. Det er helt opp til den 
enkelte politimester å vurdere hvor mange han øns- 
ker å bruke til slik virksomhet. 

— Synes De ikke dette er uheldig? 

— Nei, det gjør jeg ikke. 

Orienterings kartlegging skapte tydeligvis stor 
bestyrtelse i Justisdepartementet. I et førstesideinter- 
vju i Arbeiderparti-avisen Demokraten (12/6-1971) 
irettesetter Berrefjord de fem politimestrene som ga 
Orientering opplysninger om overvåkingspolitiet in- 
nen sitt distrikt. 

— Det skal ikke komme ut detaljer om overvå- 
kingspolitiet og dets virksomhet, sa Berrefjord. 

Helt til slutt i intervjuet blir justisministeren spurt 
om det eksisterer en slags kontroll med disse tingene 
i dag? 

— Ja, vi får jo her i Justisdepartementet rappor- 
ter om det som foregår. 

Overfor Orientering hadde justisdepartementet tid- 
ligere slått fast at det ikke hadde noen som helst 
oversikt over omfanget — og antallet overvåkings- 
ansatte. 

Etterord 



Vi innser at vårt land må ha en hemmelig over- 
våkingstjeneste slik vi også hadde det før og under 
krigen. Men det er klart at overvåking i et nøytralt 
land — til tross for avsløringer av t.eks. SÅPOs 
(den svenske såkerhetspolisens) arbeid og metoder i 
den senere tid — er noe ganske annet og langt mindre 
farlig enn i et land som gjennom medlemskap i 
en militærallianse overgir seg selv til fremmede stor- 
makter. Som Svein Blindheim sier det i «Ut av NATO- 
avisen» — mai 1968: 

«Det er på tide å rydde og lufte før vi fullstendig 
mister vår identitet som folk. La oss gjøre Norge til 
en kirkegård for hele NATO-mentaliteten, gjøre slutt 
på all livsfarlig, ukontrollert makt i Norge». 

Denne boken er ment som utgangspunkt for videre 
debatt og — om mulig — større åpenhet omkring 
overvåkingspolitiets virksomhet i Norge. 

Gjennom offentlige innstillinger, eksempler og uli- 
ke kilder har vi rettet søkelyset mot ting — mot et 
system vi mener er skjevt og farlig. 

Vår oppgave har ikke vært å anvise alternative 
overvåkingsmetoder — eller for den saks skyld et 
alternativt overvåkingspoliti i et annet Norge. 

Vi kan heller ikke ta standpunkt til hvilke former 
for overvåking vi finner akseptable, hvilke metoder 
som kan forsvares eller i hvilke tenkte tilfelle over- 
våking kan godkjennes. Politimessig overvåking slik 
f.eks. Mellbye-utvalgets innstilling forteller oss litt 
om — er selvfølgelig situasjonsbestemt. Det er uløse- 
lig å oppkonstruere tenkte situasjoner hvor ulike 
reaksjoner/metoder kan forsvares/forkastes. 

En skikkelig debatt omkring overvåkingstjenesten i 
fremtiden må dessuten bygge på konkrete data/fak- 
tiske forhold om overvåkingspolitiets arbeidsmeto- 
der slik de er i dag. 

Denne bokens svakhet er selvfølgelig at vi også 
må bygge våre konklusjoner på svake indisier/gjett- 
ninger og hele og halve usannheter fra tjenestehold. Vi 
får derfor ikke en nøyaktig helhetsoversikt som kan 
gi utgangspunkt for å trekke opp retningslinjer for 
overvåkingspolitiets arbeid i fremtiden. 

Vi får imidlertid vite stadig mer, men skal vi 
nøye oss med å vite? En av NATO-alliansens verste 
konsekvenser i fredstid er den trusel mot demokra- 
tiet vårt og mot rettssikkerheten som den hemmelige 
overvåkingstjenesten utgjør. Man må se sammenhen- 
gen mellom tingene som skjer. Og vi ser en klar for- 
bindelseslinje mellom de offentliggjorte, hemmelig- 
stemplede NATO-dokumentene, vår beredskapslov, 
våre beredskapsplaner, Mellbye-utvalgets — og senere 
Utenrikskomitéens innstillinger. 

Vi har søkt å vise hvem som overvåkes i Norge, 
og hvem som defineres som «indre fiender». Vi vet 
av erfaring hvem USA, CIA og NATO er redde for, 
og hvilke «verdier» man med alle — absolutt alle 
midler må forsvare. 

Skal vi så la forræderiet gripe enda mer omkring 
seg? Skal vi ikke i steden gjøre slutt på «all livs- 
farlig, ukontrollert makt i Norge»? 

For som Asbjørn Bryhn sa allerede i 1963: «Det 
gjelder ikke bare ditt liv, men også din sjel!» 

